Dhiraasee aharu feshunuiru uthuruge bodethi skooluthakugai teecharun hamanuvaairu tekst foithah nulibey!\nދިރާސީ އަހަރު ފެށުނުއިރު އުތުރުގެ ބޮޑެތި ސްކޫލުތަކުގައި ޓީޗަރުން ހަމަނުވާއިރު ޓެކްސްޓް ފޮތްތައް ނުލިބޭ!\nދިރާސީ އައު އަހަރުގެ ކިޔެވުން މިއަދު ފެށުނުއިރު ހއ. ހދ އަދި ށ އަތޮޅުގެ ބައެއް ސްކޫލްތަކުގައި ޓީޗަރުން ހަމަނުވާއިރު ބައެއް ގްރޭޑްތަކަށް ބޭނުންވާ ޓެކްސް ފޮތްތައް ވެސް ހަމަނުވާކަމަށް އުތުރުގެ ސްކޫލުތަކުން ބުނެފި އެވެ.\nކުޅުދުއްފުށީގައި ސާނަވީ އަދި މަތީ ސާނަވީއަށް ކިޔަވައިދޭ އަދި މި އަހަރު އަލަށްް ބީޓެކް ޕްރޮގްރާމް ފަށާ ޖަލާލުއްދީން ސްކޫލްގައި ޓީޗަރުން ހަމަނުވުމުގެ މައްސަލަތައް ދިމާވެފައިވާ ކަމަށް އެސްކޫލްގެ އިންފޮމޭޝަން އޮފިސަރ އައިމިނަތު މުހައްމަދު ވިދާޅުވި އެވެ.\nކުޅުދުއްފުށީގެ އެންމެ ދުވަސްވީ ސްކޫލް ކަމަށްވާ ހދ. އަތޮޅު ތައުލީމީ މަރުކަޒު (އޭއީސީ)ގެ ޑެޕިއުޓީ ޕްރިންސިޕަލް އަހުމަދު އަބްދުﷲ ވިދާޅުވީ ކިޔެވުން ފެށިގެންދާއިރު އަދިވެސް ދަރިވަރުންނަށް ބައެއް ފޮތްތައް ހަމައަށް ނުލިބޭ ކަމަށާއި ޓީޗަރުންވެސް މަދު ކަމަށެވެ. އެހެންނަމަވެސް ފެށޭ ހަފްތާގެ ތެރޭގައި މައްސަލަ ހައްލުވެގެން ދާނެކަމަށް ބެލެވޭ ކަމަށެވެ. އަދި މިހާރު އެންމެ ބާރަށް ކުރިއަށްދާ މަސައްކަތަކީ ޓީޗަރުން އައު ކަރިކިއުލަމަށް ތައްޔާރު ވުމަށް ކުރެވޭ މަސައްކަތްތައް ކަމަށް އެ ސްކޫލުން މައުލޫމާތު ދެއެވެ.\nއޭގެ އިތުރުން އަހުމަދު އަބްދުﷲ ވިދާޅުވީ3ކްލާސް ރޫމެއްގެ ފުރާޅު ވަރަށް ބޮޑަށް ހަލާކުވެފައިވާ ކަމަށާއި އެންމެ ބޮޑަށް މައްސަލަ ދިމާވާނީ ވިއްސާރަ މޫސުމާ ދިމާކޮށް ކަމަށެވެ. އެ ކަމަށް ހައްލެއް ހޯދައިދިނުމަށް އެދިފައިވީ ނަމަވެސް އަދިވެސް މަރާމާތު ކުރުމަށް ބަޖެޓް ލިބިފައި ނުވާ ކަމަށް އޭނާ ވިދާޅުވި އެވެ.\n“ވިއްސާރަ ވެއްޖެނަމަ މިހާރުވެސް ކްލާސް ރޫމަށް ފެންފައިބާނެ. އެހާތަނަށް އެކަމަށް ބަޖެޓް ހަމަނުޖެހިއްޖެ ނަމަ ވަރަށް ދަތިކޮށް އުޅެންޖެހޭނީ” އަހުމަދު އަބްދުﷲ ވިދާޅުވި އެވެ.\nގްރޭޑް އެކަކުން 10 އަކަށް ކިޔަވައިދޭ އަފީފުއްދީން ސްކޫލްގައިވެސް ސައިންސް ޓީޗަރާކާއި އެކައުންޓް ޓީޗަރެއް ބޭނުންވާ ކަމަށް އެ ސްކޫލްގެ ޕްރިންސިޕަލް އާދަމް މޫސާ ވިދާޅުވި އެވެ. އަދި ގްރޭޑް 6،7ގެ ދަރިވަރުންގެ ބައެއް ފޮަތްތައް ހަމަނުވާ ކަމަށާއި އިތުރު އެހެން މައްސަލައެއް ނެތްކަމަށް އާދަމް މޫސާ ވިދާޅުވި އެވެ.\nއާދަމް މޫސާ އިތުރަށް ވިދާޅުވީ މި އަހަރު ހުރިހާ ގްރޭޑް ސެޝަންތައް ދިގު ކުރެވިފައިވާނެ ކަމަށެވެ.\nކުޅުދުއްފުށީގައި ހުރި އެންމެ ދުވަސްވީ ސްކޫލުކަމަށްވާ އަމީރު އަމީން ޕްރީ ސްކޫލްގައި އެއްވެސް ދަތިކަމެއް ނެތްކަމަށް އެ ސްކޫލާ ވަގުތީގޮތުން ހަވާލުވެ ހުންނެވި ސާދުނާ މުހައްމަދު ވިދާޅުވި އެވެ.\nއަދި އެންމެ ފަހުން ކުޅުދުއްފުށީގައި ހުޅުވި އިރުމަތި އަވަށު ޕްރީ ސްކޫލުގައިވެސް ކިޔެވުން މާދަމާ ފެށޭއިރު ހުރިހާ ކަމެއް ހުރީ ތައްޔާރަށް ކަމަށާއި ކިޔަވައިދިނުމަށް އެއްވެސް ދަތިކަމެއް ނެތް ކަމަށް އެ ސްކޫލްގެ ހިންގުމާ ހަވާލުވެ ހުންނެވި ސަމީމާ ވިދާޅުވި އެވެ.\nކުޅުދުއްފުށީ ސްކޫލްތަކުގެ އިތުރުން އުތުރުގެ ބޮޑެތި ސްކޫލްތަކަށް ވެސް ވަނީ ޓީޗަރުންގެ ދަތިކަމާއި ފޮތްތައް ނުލިބިމުގެ މައްސަލަ ކުރިމަތި ވެފައެވެ.\nއެގޮތުން ހދ މަކުނުދޫ ސްކޫލްގައި ވެސް ގްރޭޑް 1،2،3 ގެ ދަރިވަރުންގެ ބައެއް ފޮތްތައް ހަމަ ނުވާ ކަމަށާއި އެހެން ގްރޭޑްތަކުގެ ވެސް ބައެއް ފޮތްތައް އަދި ހަމަނުވާކަމަށް އެ ސްކޫލް ހިންގުމާ ހަވާލުވެ ހުންނެވި އިބްރާހިމް ވަހީދު ވިދާޅުވި އެވެ.\nއޭގެ އިތުރުން ހއ އަތޮޅު މަދަރުސާގައިވެސް ގްރޭޑް2އަދި3ގެ ބައެއް ފޮތްތައް ހަމަނުވާކަމަށް އެ ސްކޫލުން ހާމަކުރެ އެވެ. ހޯރަފުށީ ސްކޫލް ގެ ޑެޕިއުޓީ ޕްރިންސިޕަލް ހުސައިން ނައީމް ވިދާޅުވީ އެ ސްކޫލުގައި ވެސް ގްރޭޑް 1،2،3 ގެ ދަރިވަރުންގެ ފޮތްތައް ހަމަނުވާ ކަމަށެވެ. އެހެންނަމަވެސް އެހެން އަހަރުތަކާ ބަލާއިރު މި އަހަރު ދިރާސީ އައު އަހަރު ފެށިގެން ދިޔައިރު މައްސަލަތައް މަދު ކަމަށް ހުސައިން ނައީމް ވިދާޅުވި އެވެ.\nއިހަވަންދޫ ސްކޫލްގެ ޕްރިންސިޕަލް އަހުމަދު ރަޝީދު ވިދާޅުވީ އެ ސްކޫލްގައި މިއަދު ދިރާސީ އައު އަހަރުގެ ކިޔެވުން ފެށުނުއިރު ދިމާވެފައިވާ ދައްޗަކީ ބައެއް ގްރޭޑް ތަކުގެ ޓެކްސްޓް ފޮތްތައް ހަމަނުވުން ކަމަށެވެ. އޭގެތެރޭގައި ގްރޭޑް7ގެ ސައިންސް ވޯކް ބުކް އަދި 1،2،3 ގެ ދަރިވަރުންގެ ބައެއްފޮތްތައް ހިމެނޭ ކަމަށާއި އޭގެ އިތުރުން އެހެން ދައްޗެއް ދިމާވެފައިނުވާ ކަމަށް އަހުމަދު ރަޝީީދު ވިދާޅުވި އެވެ.\nދިރާސީ އައު އަހަރުގެ ކިޔެވުން މާދަމާ ފެށޭއިރު ތައުލީމީ ދާއިރާގެ ހުރިހާ ކަމެއްވެސް ތައްޔާރުވެފައިވާ ކަމަށް އެޑިއުކޭޝަން މިނިސްޓަރ މިއަދު ވަނީ ވިދާޅުވެފަ އެވެ. އައު މަންހަޖަށް ބަދަލުވާއިރު ކިޔަވަން ބޭނުންކުރާ ބައެއް ފޮތްތައް ޕްރިންޓްކޮށް ނުނިމުނު ކަމުގައި ވީނަމަވެސް އެ ފޮތްތައް އޮންލައިންކޮށް އަދި ޕްރިންޓްކޮށްގެންވެސް މިހާރު ސްކޫލުތަކަށް ދޫކުރަމުން އަންނަކަމަށް އެ މިނިސްޓްރީން މިއަދު ވަނީ ބުނެފަ އެވެ.


ފިޠުރަތުގެ ސުންނަތްތައް2– DhiSalafiyyah\nފިޠުރަތުގެ ސުންނަތްތައް 2\n20/02/2014 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\n3-قَصُّ الشَّارِبِ وَإِحْفَاؤُهُ : މަތިމަސްކޮށުމާއި މަތިމަސްތުނިކުރުން\nއެއީ މަތިމަސް ކުރުކޮށް ކޮށުމެވެ. އެއީ އެކަމުގައިވާ ރީތިކަމާއި ސާފުޠާހިރުކަމަށްޓަކައެވެ. އަދި ކާފިރުންނާ ޚިލާފުވުމަށްޓަކައެވެ. މަތިމަސް ކުރުކޮށް ކޮށުމަށާއި ތުނބުޅި ދިގުކުރުމަށާއި ތުނބުޅީގައި ފުނާއަޅާ ތުނބުޅިއަށް ކަމޭހިތުމަށް ބާރުއަޅުއްވާފައިވާ ވަރަށް ގިނަ ޞައްޙަ ޙަދީޘްތައް ވާރިދުވެފައިވެއެވެ. އެއީ ތުނބުޅި ބެހެއްޓުމުގައި ރީތިކަމާއި ފިރިހެން ވަންތަކަން އެކުލެވިގެންވާކަމަށްޓަކައެވެ. މިކަންތައް މިއަދު ގިނަ މީސްތަކުން ވަނީ އެކޮޅުކޮޅުން ޖަހާފައެވެ. މީސްތަކުން މަތިމަސް ދިގުކޮށްފައި ތުނބުޅި ބާލައެވެ. ނުވަތަ ކޮށައެވެ.\nމިގޮތަށްކުރާ ކޮންމެ ކަމަކީ ސުންނަތާ ޚިލާފުކަމެކެވެ. އަދި ތުނބުޅި ބެހެއްޓުމަށް ކުރައްވާފައިވާ އަމުރުތަކާވެސް ޚިލާފުކަމެކެވެ. އޭގެތެރެއިން އަބޫހުރައިރާ ރަޟިޔަﷲ ޢަންހުގެ ކިބައިން ރިވާވެގެންވާ ޙަދީޘެއްގައިވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. ((جُزُّوا الشَّوَارِبَ وَأَرْخُوا اللِّحَى وَخَالِفُوا المَجُوسَ)) [رواه مسلم برقم 261] މާނައަކީ: “މަތިމަސް ކޮށާށެވެ! އަދި ތުނބުޅި ދޫކޮށްލާށެވެ! (އިރްޚާ އަކީ: އެއްޗެއް އެލުވައިލުމެވެ. އެ ނުކޮށައި އޭގެ ދިގުމިނުގައި ދޫކޮށްލުމެވެ.) އަދި މަޖޫސީންނާ ޚިލާފުވާށެވެ.”\nއަދި އިބްނު ޢުމަރު ރަޟިޔަﷲ ޢަންހުގެ ކިބައިން ރިވާވެގެންވާ ޙަދީޘެއްގައިވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. ((خَالِفُوْا الْمُشْرِكِيْنَ: وَفِّرُوْا اللِّحَى وَأَحْفُوْا الشَّوَارِبَ)) [متّفق عليه رواه البخاري برقم (5892)، ومسلم برقم (258). واللفظ للبخاري.] މާނައީ:” ތިޔަބައިމީހުން މުޝްރިކުންނާ ޚިލާފުވާށެވެ. ތިޔަބައިމީހުންގެ ތުނބުޅިތައް ދިގުކުރާށެވެ. އަދި މަތިމަސްތައް ތުނިކުރާށެވެ.”\n4 – تَقْلِيْمُ الأَظَافِرِ- ނިޔަފަތި ކެނޑުން\nއެއީ ދިގުވަންދެން ނުބަހައްޓާ ނިޔަފަތިތައް ކޮށުމެވެ. ނިޔަފަތި ކެނޑުމުގެ ނިޔަފަތިތަކަށް ރީތިކަން ލިބެއެވެ. އަދި ނިޔަފަތީގެ ދަށުގައި ހަރުލާފައި ހުންނަ ހަޑިމިލަތައް ފިލައިގެން ދެއެވެ. ނަބިއްޔާ ޞައްލަﷲ ޢަލައިހި ވަސައްލަމަގެ ފިޠުރީ މި ސުންނަތާވެސް ބައެއް މުސްލިމުން ޚިލާފުވެފައިވެއެވެ. އެބައިމީހުން ނިޔަފަތި ދިގުކުރެއެވެ. ނުވަތަ އަތުގެ އިނގިލިތަކުގެ ތެރެއިން ބައެއް އިނގިލީގެ ނިޔަފަތިތައް ދިގުކުރެއެވެ. އެ ހުރިހާ ކަމަކީވެސް ޝައިޠާނާ ޒީނަތްތެރިކޮށްދޭ ކަންތައްތަކެވެ. އަދި ﷲ ގެ ޢަދުއްވުން ކޮޕީކުރުމުގެ ކަންތައްތަކެވެ.\n5 – نَتْفُ الإِبْطِ : ކިހިލިފަތްދަށުގައި ހުންނަ އިސްތަށި އުފުރުން\nއެއީ ކިހިލިފަތްދަށުގައި ފަޅާ އިސްތަށިތައް އުފުރުމެވެ. އެ އިސްތަށިތައް އުފުރައިގެން ނުވަތަ ބާލައިގެން ނުވަތަ އެނޫންގޮތަކުންވެސް އެއިސްތަށިތައް ނައްތާލުމަކީ ސުންނަތްކަމެކެވެ.\nއެއީ އެ އިސްތަށިތައް ނައްތާލުމުގެ ސަބަބުން ސާފުޠާހިރުކަން ލިބޭ ކަމަށްޓަކައެވެ. އަދި އެތަނުގައި އިސްތަށިތައް ހުރުމުގެ ސަބަބުން އެތަނުގައި ޖަމާވާ ނުބައިވަސް ފިލުވާލުމަށްޓަކައެވެ.\nމިއީ އިސްލާމް ދީނެވެ. އަހަރެމެންނަށް މިކަންތައްތައް ކުރުމަށް އަމުރުކުރެއްވިއެވެ. އެއީ އެކަމުގައި ހިމެނިފައިވާ ރީތިކަމާއި، ސާފުޠާހިރުކަމަށްޓަކައެވެ. އަދި މުސްލިމް އަޅާ އަބަދުވެސް ރީތިގޮތުގައި ހުރުމަށްޓަކައެވެ. ކާފިރުންނާއި ޖާހިލުން ކޮޕީކުރުމުން ދުރުހެލިވެ، އިސްލާމްދީނާމެދު ފަޚުރުވެރިވެ، ﷲ އަށް ކިޔަމަންގަނެ ނަބިއްޔާ ޞައްލަﷲ ޢަލައިހި ވަސައްލަމަގެ ސުންނަތަށް ތަބާވުމަށްޓަކައެވެ.\nމި ދެންނެވި ފިޠުރަތުގެ ފަސް ސުންނަތުގެ ތެރެއަށް އިތުރުވާ ކަންކަމަކީ ދަތް އުނގުޅުމާއި، ނޭފަތްދޮވުމާއި، އަނގަދޮވުމާއި، އިނގިލީގެ ހުޅުތައް ދޮވުމާއި، އިސްތިންޖާކުރުމެވެ. އެއީ ޢާއިޝާ ރަޟިޔަﷲ ޢަންހާގެ ޙަދީޘުގެ ސަބަބުންނެވެ. ޢާއިޝާ ރަޟިޔަﷲ ޢަންހާ ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. ((عَشْرٌ مِنَ الفِطْرَةِ : قَصُّ الشَّارِبِ ، وَإِعْفَاءُ اللِّحْيةِ ، وَالسِّوَاكُ ، وَاسْتِنْشَاقُ الماءِ ، وَقَصُّ الأَظَفِارِ ، وَغَسْلُ الَبَراجِمِ ، وَنَتْفُ الإِبْطِ ، وَحَلْقُ العَانَةِ ، وانْتِقَاصُ الماءِ . قال زكريَّاءُ : قال مُصْعَبٌ : َونَسِيْتُ العَاشِرَةَ . إلَّا أَنْ تَكُونَ المَضْمَضَةَ . زَادَ قُتَيْبَةُ : قاَلَ وَكِيْعٌ : انْتِقَاصُ الماءِ يَعْنِي الِاسْتِنْجَاءَ .)) [رواه مسلم برقم 261]\nމާނައީ: “ފިޠުރަތުގެ ތެރެއިން ދިހަކަމެއްވެއެވެ. މަތިމަސް ކޮށުމާއި ތުނބުޅި ދޫކޮށްލުމާއި، ދަތް އުނގުޅުމާއި، ނޭފަތްދޮވުމާއި، ނިޔަފަތިކޮށުމާއި، އަތުގެ ހުޅުތައް ދޮވުމާއި، ކިހިލިފަތްދަށުގައި ހުންނަ އިސްތަށިތައް އުފުރުމާއި، ލަދުވެތި ގުނަވަނުގެ ވަށައިގެން ހުންނަ އިސްތަށިތައް ބޭލުމާއި، انْتِقَاصُ الماءِ ފެންމަދުކުރުމެވެ. (އެބަހީ އިސްތިންޖާކުރުމެވެ) ޒަކަރިއްޔާ ވިދާޅުވިއެވެ. މުސްޢަބު ވިދާޅުވިއެވެ. ދިހަވަނަ ކަންތައް ތިމަންނާ ހަނދާންނެތުނީއެވެ. ތިމަންނާއަށް ހީވާގޮތުގައި އެއީ އަނގަދޮވުމެވެ. ޤުތައިބާ ވިދާޅުވިއެވެ. ވަކީޢު ވިދާޅުވިއެވެ. انْتِقَاصُ الماءِ ފެންމަދުކުރުމޭ ބުނެވޭ ބަހުގެ މާނައަކީ އިސްތިންޖާކުރުމެވެ.”


Rilwan Gellunuthaa4Aharu: Dhahthage Dhulun\nިލްވާންގެ ދައްތައާއި މަންމަ---\n8 އޯގަސްޓު 20182ކޮމެންޓް\nމިއަދަކީ، އަޅުގަނޑުގެ ލޯބިވާ ކޮއްކޮ އަހުމަދު ރިލްވާން އަނިޔާވެރި ރަޙްމުކުޑަގޮތަކަށް ވަގަށް ނަގާފައިވާތާ4އަހަރު ފުރުނު ދުވަހެވެ. ހިތާމައިގެ ކޮޅެއް ނެތެވެ. މިކަރުނަ އޮހޮރުމަށް ހުއްޓުމެއް ނެތެވެ. ހަމައެކަނި ބުނެވެން އޮތީ މިހެންނެވެ. ހެޔޮވާނެތޯއެވެ!\nއަޅުގަނޑުގެ ކޮއްކޮ ވަގަށްނެގި ފަހުން މިއަދާއި ހަމައަށްވެސް މިވީ ހަތަރު އަހަރުގެ ތެރޭގައި އަޅުގަނޑު އުންމީދު ކަނޑައެއް ނުލަމެވެ. ހިތްވަރު ދޫކޮށެއް ނުލަމެވެ. އިއްޔެވެސް މިއަދުވެސް އަދި މާދަމާވެސް އިންޝާﷲ އަޅުގަނޑު ހުންނާނީ ހިތްވަރާއި އެކު އަޅުގަނޑުގެ ކޮއްކޮ އަށް ހެދިގޮތެއް އޮޅުންފިލުވާ ކޮއްކޮ އަށް އިންސާފުހޯދައިދިނުމަށް މަސައްކަތް ކުރުމުގައެވެ. ޖަރީމާތައް ހިންގި މީހުންނަށް ހައްގު އަދަބު ދިނުމަށް ހަރުއަޑުން ގޮވާލުމުގައެވެ. ހައްޤަށް ނަސްރު ދެއްވާނެއެވެ. އަނިޔާވެރިކަމުގެ ކުރިބޯށިތައް ވެއްޓޭނެއެވެ. އިއްޔެގެ މަންޒަރު މިއަދު ބަދަލުވެއްޖެ ނޫންތޯއެވެ.\nއަޅުގަނޑުގެ ކޮއްކޮ އަށް ވީގޮތެއް ހޯދުމަށް އާއިލާ އާއި ރަޙްމަތްތެރިން ކެނޑިނޭޅި ކުރިމަސައްކަތް ދިވެހި އުއްމަތް ހެކިވާނެއެވެ. މަޔަކު އޮހޮރި ކަރުނަ އާއި ކުރި އާދޭސް ދެކޭނެއެވެ. އެކަމަކު މިދައުލަތުން މިސަރުކާރުން އަޅުގަނޑުމެންގެ އަޑު އެހިތޯއެވެ. ހަމްދަރުދީއެއް ވިތޯއެވެ. ނޫނެކެވެ. ކުރީ މަލާމާތެވެ. ފުރައްސާރައެވެ. ޖެއްސީ ލިބުނު ހިތާމައިގެ މައްޗަށް އިތުރު ހިތާމައެވެ. އެކަމަކު ކަލާނގެ ރަހުމަތުން މިއަދު މިއަންނަނީމަންޒަރު ބަދަލުވަމުންނެވެ.\nރިލްވާން ވަގަށްނެގުމާ އެކު އެކަމުގައި ބައެއްގެ އަތެއްވާކަން ޝައްކު ކުރެވުނު ހިސާބުންފެށިގެން އާއިލާ އާއި ރަޙުމަތްތެރިން ދިޔައީ ކަމާބެހޭ ފަރާތްތަކުގައި އެކަން ބަލައިދިނުމަށް އެދި އާދޭސްކުރަމުންނެވެ. ރިލްވާނަށް ވީގޮތެއް ހޯދުމުގައި އާއިލާއާއި ރައްޓެހިން ހޯދި މައުލޫމާތު ކަމާއި ބެހޭ ފަރާތްތަކާއި ހިއްސާކުރީމެވެ. ފުލުހުންނަށް ފުރިހަމައަށް އެއްބާރުލުން ދިނީމެވެ. ރަތްކާރުގެ ވާހަކަ އާއި ފެނުނު ވަޅީގެ ވާހަކަވެސް ދެއްކިއެވެ. އެކަމަކު ފުލުހުން ފުރަތަމަ ބުނީ ރިލްވާނާއި ރަތްކާރާއި އެއްވެސް ގުޅުމެއް ނެތްކަމަށެވެ.\nރިލްވާނު ހޯދުމުގައި ފުލުހުން އެކަށީގެންވާ ގޮތެއްގައި ތަހުޤީޤު ހިންގާކަމަށް ނުފެނިގެން އަޅުގަނޑުމެން ޕޮލިސް އިންޓަރގްރިޓީ ކޮމިޝަންއަށާއި، ހިއުމަންރައިޓްސް ކޮމިޝަނާއި ރައްޔިތުންގެ މަޖިލީހަށްވެސް ޝަކުވާތައް ހުށައެޅީމެވެ. ދެންކަން ހިނގާދިޔަގޮތް ޓީވީތަކުންނާއި ނޫސްތަކުން ތިޔަބޭފުޅުންނަށް ފެނިވަޑައިގަންނަވާނެއެވެ. ރައްޔިތުންގެ މަޖިލީހުން ޕެޓިޝަން ބަލައިނުގަތީކީ އެކަންޏެއް ނޫނެވެ. ފުލުހުން ނުކުމެ އަޅުގަނޑުމެންގެ ސުލްހަވެރި ހަމަހިމޭން އެއްވުންތައް ހުއްޓުވައި ކުރެވެންއޮތް އަނިޔާއެއް ކުރިއެވެ. ރައްޔިތުންގެ ގެއަށް މަޔަކު އޭނާގެ ދަރިގެއްލި ޝަކުވާ އާއިގެން ދިޔައީމާ ކުރިބައްދައި ޖަވާބު ދިނީ ހަޑިހުތުރު ބަހުންނާއި މުގުރުންނެވެ. ހެޔޮވާނެތޯއެވެ!\nއަޅުގަނޑުމެން މަގުމައްޗަށް ނުކުތީ ސަރުކާރާއި ދެކޮޅުވާކަށް ނޫނެވެ. ސަރުކާރަށް އެއްޗެހި ގޮވާކަށްވެސް ނޫނެވެ. ރިލްވާންއަށް ވީގޮތެއް ހޯދައިދިނުމަށް ގޮވާލާށެވެ. އިންސާފު ޤާއިމްކޮށް ދިނުމަށް ގޮވާލާށެވެ. އެކަމަކު އެއަޑު އެހުމުގެ ބަދަލުގައި ފުލުހުން އަޅުގަނޑުމެންނަށް ދެއްކީ މުގުރުތަކެވެ. ޖެހީ މިރުސްފެނެވެ. ކާކުގެ ލޮލަށް ހެއްޔެވެ؟ ދަރިއަކު ގެއްލި އެދަރިފުޅު ހޯދައިދޭން އެދި އާދޭސްކުރި މިސްކީނު މައިމީހާ އާއި އޭނާގެ ދަރީންގެ ލޮލަށެވެ. ރިލްވާނުގެ ރައްޓެހީންގެ ލޮލަށެވެ. އަނިޔާވެރިވުމުގައި ހައްދެއް ނެތީ ތޯއެވެ.\nއެންމެ ކުޑަމިނުން ރިލްވާނަށް އިންސާފު ހޯދައި ދިނުމަށް މަގުމައްޗަށް ނުކުތް އާއިލާގެ މީހުންނަށް ސަރުކާރުގެ ވަޒީފާތަކުން ވަކިވާން މަޖުބޫރުވެސް ކުރުވީއެވެ. ރިލްވާނު ހޯދައި ދިނުމަށް ގޮވާލައި ނުކުތް ރައްޓެހީންނަށްވެސް އައީ މަރުގެ އިންޒާރުތަކެވެ. އެ އިންޒާރުތަކުގެ ވާހަކަތައް ފުލުހުންނަށް ހުށައެޅި ނަމަވެސް އެކަމެއްވެސް ނުބެލިއެވެ.\nއެފަދަ އިންޒާރުތައް ލިބުނު އެކަކީ ރިލްވާނުގެ ރަހުމަތްތެރިޔާ ޔާމީން ރަޝީދެވެ. ރިލްވާނު ވަގަށްނެގިތާ2އަހަރު ފަހުން ހަށިގަނޑުގެ 32 ތަނަކަށް ވަޅިހަރައި ރަޙްމުކުޑަ ގޮތަކަށް ޔާމީން ރަޝީދު މިދުނިޔެ އާއި ވަކިކޮށްލީ އިންޒާރުގެ ޝަކުވާތައް ފުލުހުންނަށް ހުށައަޅާފައި ވަނިކޮށެވެ. ޔާމީން ރަޝީދު މަރާލުމުން އާއިލާ އާއި ރައްޓެހިން މައްސަލަ އަވަހަށް ތަހުޤީޤުކޮށްދޭން އެދުނީމާވެސް ކަންކުރީ ރިލްވާނާއި މެދުވެސް އަމަލު ކުރި ގޮތަށެވެ. ހެޔޮވާނެތޯއެވެ.\nރިލްވާނު ބަޔަކު ފޮރުވީ ކަމުގައި އާއިލާ އާއި ރަހުމެތްތެރިންނަށް ފާހަގަވެ އެވާހަކަ ދައްކަމުން ދިޔައިރު، މައްސަލައިގެ ކުރީކޮޅު އަމިއްލަ ޖަމިއްޔާއަކުން ހޯދި ހޯދުންތަކުގެ ވާހަކަ އާއްމު ކުރުމުން ފުލުހުން އެކަން ދޮގުކުރިއެވެ. އެކަމަކު އޭގެ2އަހަރު ފަހުން ބަޔަކު ރިލްވާން ވަގަށް ނެގީކަމުގައި ބުނެ ފުލުހުން ޕްރެސް ކޮންފަރެންސް ދިން އިރު އެދުވަހު އެވާހަކަތައް ދޮގުކުރި ސަބަބެއް ބުނެއެއް ނުދެވުނެވެ.\nމައްސަލައިގެ ކުރީކޮޅު ބަޔަކު ހައްޔަރު ކުރުމަށް ފަހު އެމީހުން ދޫކޮށްލީ ކީއްވެ ކޮން ސަބަބަކާއި ހެދިކަން ފުލުހުންނަކަށް ބުނެއެއް ނުދެވުނެވެ.\nރިލްވާން ގެއްލުނުތާ3އަހަރު ފުރެން ދަނިކޮށް ރިލްވާނުގެ މައްސަލައިގައި ތިން މީހެއްގެ މައްޗަށް ދައުވާ ކުރުމުންނާއި، ރަތްކާރުން ފެނުނު އިސްތައްޓަކުން ލިބުނު ޑީއެންއޭ އަޅުގަނޑުގެ މަންމަ އާއި ދިމާވާކަމަށް ބުނުމުން އެންމެ ކުޑަމިނުން ރިލްވާނަށް ވީގޮތެއް ހޯދިދާނެ ކަމުގެ އުއްމީދު އާވިއެވެ. އެކަމަކު ދައުލަތުން އެއުންމީދު ފެނަށް ދުއްވާލީ ތަހުޤީޤާއި ޝަރީއަތުގެ މަރުހަލާގައިވީ ބޮޑު އިހުމާލުންނެވެ. ހެޔޮވާނެތޯއެވެ.\nމީގެ އިތުރުން ރިލްވާނުގެ ނަމުގައި ވަގުޕާސްޕޯޓެއް ބަޔަކު ހައްދަން އުޅުނުކަމާއި ރިލްވާނު ރާއްޖެއިން ބޭރަށް ފުރައިގެން ދިޔައީކަން ދައްކަންވެސް ބަޔަކު މަސައްކަތް ކުރިކަމުގައި ފުލުހުންވަނީ ބުނެފައެވެ. އެކަމަކު އެއީ ކޮންބައެއްކަމެއް ފުލުހުންނަށް ބުނެދެވިފައެއް ނުވެއެވެ. ޝަރީއަތުގައި ޙުކުމާއި ހަމައަށް ދިޔައިރުވެސް އެވާހަކައެއް އިތުރަށް އަޑެއްވެސް ނީވުނެވެ.\nމިއަދު އަނެއްކާވެސް ހިތުގައި އުފެދެނީ ސުވާލުތަކެވެ. ރިލްވާނު ވަގަށްނެގި މައްސަލަ ސީރިއަސްކޮށް ފުލުހުން ނުނެގީ ކީއްވެ ހެއްޔެވެ؟ ބޮޑު މާސިންގާ ތަހުޤީޤެއް ހިންގަންޖެހޭ ކަމެއް އިސްތައްޓެއް ފެނުނީމާ ނިންމާލީ ހެއްޔެވެ! ރިލްވާނު ވަގަށް ނެގިކަމަށް ފުލުހުން ބުނި މީހުން މައްސަލައިން މިނިވަންވާން ފުރުޞަތު ދީ މައްސަލައިގެ ޝަރީއަތަށް އެކަށީގެންވާ ހެއްކާއި ޤަރީނާ އާއި ލިޔެކިޔުންތައް ހުށަނޭޅީ އެކަމުގައި ފުލުހުންނަށް ކޮން ބިރެއް އޮވެގެން ހެއްޔެވެ؟\nރިލްވާނު ވަގަށް ނެގިތާ މިއަދަށް ހަތަރު އަހަރު ފުރޭއިރު، މިއޮތީ ކަންކުރި ކަމަށް ފުލުހުން ތުހުމަތު ކުރި މީހުން މިނިވަންވެ އެއްވެސް ކުށެއްނުކުރާ ބަޔަކަށް ހަދާފައެވެ. ހެއްކާއި ޤަރީނާ ހުރެ ކުށްސާބިތު ނުކުރެވި ދައުލަތް ފޭލުވެއްޖެއެވެ. ދެން އޮތީ އިސްތިއުނާފުގެ މަރުހަލާއެވެ. ދަށުކޯޓުގައި އެކުރިގޮތަށް ކަންކޮށްގެން މަތީ ކޯޓަކުން އެމީހުންގެ މައްޗަށް ކުށް ސާބިތު ކުރެވިދާނެ ބާވައެވެ! ނޫނީ ބޭނުމަކީ އަވަސް އަވަހަށް އިސްތިއުނާފުގެ މަރުހަލާތައް ނިންމައި މައްސަލަގައި ނިމުމުގެ ދާއިމީ ސިއްކަ ޖެހުން ހެއްޔެވެ؟ އެމައްސަލަގައި ދެން އެމީހުންގެ މައްޗަށް ދައުވާކުރުމަށް މައްސަލަ އަލުން ނުހުޅުވޭނެ ގޮތް ހެދުން ހެއްޔެވެ؟\nކުރިމިނަލްކޯޓުގެ ޙުކުމުން ސާބިތުވީ އެއްކަމެކެވެ. ރިލްވާންގެ މައްސަލައިގައި ފުލުހުންނާއި ޕީޖީގެ އިހުމާލު އޮތްކަމެވެ. ފުރަތަމަ ދުވަހުންފެށިގެން އާއިލާއިން ތަހުޤީޤު ހިންގުމުގައި ފުލުހުން ގަސްދުގައި އިހުމާލުވާކަމަށް ކުރި ތުހުމަތަކީ ރަނގަޅު ތުހުމަތަކަށް ވުމެވެ. އެކަމަކު ކުރިމިނަލްކޯޓުގެ އެހުކުމާއި އެކު ދިވެހިއުއްމަތަށް އިވެންޖެހޭނީ އިންޒާރުގެ ރަނގަބީލެއްގެ އަޑެވެ. އެއީ ރިލްވާނު ގެއްލުވާލުމުގައި ނުވަތަ ވަގަށް ނެގުމުގައި ސަރުކާރުގައި ބާރުގަދަ ނުފޫޒުގަދަ މަޤާމުތަކުގައި ތިބި ބައެއްގެ ބައިވެރިވުމެއް އޮވެދާނެކަމަށް އެލިބޭ ބިރުވެރިކަމާއި އިންޒާރެވެ.\nކުރިމިނަލްކޯޓުގެ ހުކުމުން އެނގިގެން ދިޔައީ މިފަދަބޮޑު ޖިނާއީ ކުށެއް ތަހުގީގު ކުރުމުގައި ފުލުހުން ނުކުޅެދިފައިވާ މިންވަރެވެ. ފުލުހުންގެ އިހްމާލު މިކަމުގައި ވަރަށްބޮޑެވެ. އެހެންކަމުން މިހުކުމާއި އެކު އަޅުގަނޑު ފުލުހުންގެ ކިބައިން މިއެދެނީ ރިލްވާން ވަގަށްނެގި މައްސަލައިގެ މިނިވަން ދެފުއްފެންނަ ތަޙުޤީޤެއް އަލުންކޮށް އެކަންކުރި ބަޔަކަށް ހައްގު އަދަބު ދިނުމަށެވެ. އަދި މިމައްސަލަ ތަޙްޤީޤުކުރި ފުލުހުން އިހުމާލުވި ސަބަބުވެސް ބަލައި ތަޙްގީގުކޮށް ދިނުމަށެވެ.\nރިލްވާނު ވަގަށް ނެގީ ވަކިބައެކޭ އާއިލާ އާއި ރަހުމަތްތެރިންނެއް ނުބުނެއެވެ. އެވާހަކަ ބުނީ ފުލުހުންނެވެ. އެހެންވީމާ އެކަން ސާބިތު ނުކޮށްދެވުމަކީ ދައުލަތް ފޭލުވުމެވެ. އެމީހުންގެ މައްޗަށް ކުށްސާބިތު ވިޔަސް ނުވިޔަސް އެއަށްވުރެ ބޮޑަށް އަޅުގަނޑުމެން އެދިތިބީ ރިލްވާނަށް ވީގޮތެއް ހޯދުމަށެވެ. މިއަދުވެސް މިކުރަނީ އެސުވާލެވެ. ރިލްވާނު ކޮބައި ހެއްޔެވެ؟ ވަގަށް ނަގާފައި އެމީހުން އެކުއްޖާފުޅަށް ހެދީ ކިހިނެއް ހެއްޔެވެ؟\nމޮޓޯއަކީ ރައްކާތެރިކޮށްދީ ޚިދުމަތް ދިނުން ކަމަށް އޮތަސް ހުރިހާ ކަމެއް ހިނގަނީ ދީމާ އިދިކޮޅަށް ކަމަށް ފެންނަ މަންޒަރުތަކުންނާއި އިވޭއަޑުތަކުން ޔަޤީނާ ގާތައް އާދެއެވެ. ކުރެވޭ ހުރިހާ ތުހުމަތެއްގެ ފަހަތުގައި ދެކުލައިގެ ޔުނީފޯމްވެސް ހިމެނެއެވެ. ތިމާމެންނަށް ފާޅުގައި ފެނުނު މަންޒަރުތަކާއި ލިބުނު ރިޕޯޓްތައްވެސް ފޮނުވާލީ ޑަސްބިނަށެވެ. ފަހަތުން ދުއްވި ސައިކަލާއި ރަތްކާރާއި ވެޓުނު ވަޅިއާއި ފުލުހުންގެ އިދާރާއަށް އައި ފޯނު ކޯލާއި އެރަތް ކާރުން ފެނުނު އިސްތައްޓާއި އެތައް ބައިވަރު ހެކިތަކެއް އެއްވެސް އެއްޗަކަށް ނުހަދާ ފަސްއަޅާ ފޮރުވާލީއެވެ. އެއްވެސް ކަމެއް ނުވާކަމަށް ހަދާލީއެވެ. ހަމަ އެހާވެސް ބާރުގަދަ ބަޔަކު ރިލްވާން ވަގަށްނެގި މައްސަލަ ބެލުމަށް ހުރަސްއެޅުމަށް ފަހަތުގައި ތިބީހެއްޔެވެ. ކޮންފަދަ ބިރުވެރި ކަމެއްތޯއެވެ؟\nސުވާލުތައް ގިނަގުނައެވެ. ދުވަސްވީވަރަކަށް އެ ސުވާލުތަކަށްވެސް ދިރުންލިބި ބައެއް ޒާތުގެ ކަންކަމުގެ ހަޤީޤަތް ކުޑަކޮށްނަމަވެސް ފެންނަން ފަށައެވެ. ޤައުމީ ސަލާމަތާއި ރައްކާތެރިކަން ކަށަވަރު ކޮށްދިނުމުގެ ޒިންމާ އަދާކުރުމުގައި ޚިޔާނާތްތެރިވާ މިންވަރު ދުވަހެއް ދުވަހަކަށް ދަނީ ބޭޒާރުވަމުންނެވެ. ތިމާމެންނަށް ހީކުރެވެނީ ތިމާމެންގެ ހިމާޔަތާއި ރައްކާތެރިކަން ދޭންޖެހެނީ ހަމައެކަނި ވަކި މީހަކަށް ކަމަށާއި އަދި ވަކި މީހަކު ބުނާ މީހަކަށް ކަމަށް ހެއްޔެވެ؟ އިންސާފަކީ ހަމައެކަނި ވަކި މީހަކަށްއޮތް ޙައްޤެއް ކަމަށް ދެއްކުމަކީ އިސްލާމް ދީނުގައި ކޮންފަދަ ނުބައި ޚިޔާނާތެއް ތޯއެވެ؟ ސުބްޙާނަށްﷲ އެވެ.\nމިއަދު މިދިވެހިރާއްޖެއަކީ އެތެރެ ކޮއިލުން ހިތްހަމަ ނުޖެހުނީމާ ރައްޔިތުންގެ މުދަލާއި ރައްކާތެރިކަން ކަށަވަރުކޮށްދޭން މާތްﷲ ގަންދީ ހުވާގޮށްގެން ތިބި ފަރާތްތައް ބޭނުންކޮށްގެން ވަކި އިންތިޒާމްތަކެއްގެ ތެރެއިން ގަސްތުގައި ކުށެއްނެތް މީހުންގެ ބޮލުގައި ކުށްއެޅުވުމުގެ ޕްރޮގްރާމްތައް ފާޅުގައި ހިންގާ ނަމުން މުސްލިމް ރައްޔިތުން ތަކެއް ތިބި ޤައުމެކެވެ. މާތްﷲ ގަންދީ ހުވާކޮށްގެންތިބެ ފްރޭމް ކުރުމާއި އެކިއެކި ކުއްކުށުގައި ޙައްޤެއް ނެތި ގަސްތުގައި މީހުން ބެއްދުމާއި ލާއިންސާނީ އަދި ނުޙައްޤު އިންޓެލިޖެންސް ރިޕޯޓްތައް ހަދައިގެން ހިތްނުރުހޭ އެންމެންގެ ބޮލައް އަރައި ފިއްތަމުން ރިޝްވަތުގެ ދަހިވެތި ކަމުގައި ދޮގުހެކިދެނީ ހެއްދެވި ރައްބަށް ސިއްރުވާނެ ކަމަށް ހެއްޔެވެ. މިއީ ކޮންފަދަ ނުބައި ސިފައެއް ހެއްޔެވެ؟\nއިންސާނުންގެ ހުރިހާ ސިއްރަކާއި މަކަރެއް ﷲ ސުބްޙާނަހޫ ވަތަޢާލާ މޮޅަށް ދެނެވޮޑިގެން ވެއެވެ. އަދި ކޮންމެވެސް ދުވަހަކުން ﷲ އެ ސިއްރެއް ބޭޒާރު ކުރައްވާނެއެވެ. ދިވެހިންނެވެ. އިބްރަތް ޙާސިލް ކުރާށެވެ. ޤައުމެއްގައި އެޤައުމުގައި ދިރިއުޅޭ އިންސާނީ މުސީބާތަށް ވަކި މީހަކު ވުމުން އެބައިމީހުން ނެތިކުރައްވާ ބަލި ކުރެއްވަށް ﷲ ކުޅަދުންވަންތައެވެ. ނަމްރޫދު ރަސްގެފާނާއި އެރަސްގެފާނުގެ އާރާއި ބާރު ބިމާއި ހަމަވެ ވެއްޔާ މޮޑެވުނެވެ. ފިރުޢައުނާއި ހާމާނުގެ ހުރިހާ ސިއްރެއް ބޭޒާރުވެ ޤާރޫނުގެ މުދާވެރިކަން ޣަރަޤު ކުރައްވާ ފިރުޢައުނާއި ހާމާނު ނިކަމެތި ކުރެއްވިއެވެ. އަބްރަހާގެ ކިބުރުވެރިކަމާއި ބޮޑާވެރި ވެރިކަން ބަލިކުރެއްވުމަށް މެދުވެރި ކުރެއްވީ ކުދިކުދި ދޫނިތަކެކެވެ. މިއިން ކޮންމެ ޖައްބާރުވެރިއެއްގެ ފަހަތުގައިވެސް މުދާވެރިކަމާއި ސަލާމަތާއި ރައްކާތެރިކަމުގައި ބަޔަކު ތިއްބެވެ.\nވިސްނަވާށެވެ. ރާއްޖޭގެ ރައްޔިތުންގެ ރާއްކާތެރިކަމާއި އިންސާނިއްޔަތުކަން ވަނީ އެންމެ މަތިން ފެށިގެން ނިގުޅައި ގެންފައެވެ. ދިވެހިރައްޔިތުންނަށް މުޞީބާތް އެކިއެކި ގޮތްގޮތުން ދަނީ ފޯރަމުންނެވެ. ވަގަށްނަގާ ގެއްލުވާލާފައިވާ ކޮއްކޮ އާއި ގުޅޭގޮތުން ދައުލަތުގެ މުއައްސަސާއެއްގެ އިސްވެރިއަކު ކުރި ސުވާލެއްގެ ޖަވާބުގައި "ސަރުކާރުގެ ބޮޑު ލާރިއެއްވެސް ރިލްވާން ހޯދުމަށް ޚަރަދުކޮށްގެން ނުވާނެ" ކަމަށް ބުނެ މަސައްކަތް ހުއްޓުވި ކަމަށްބުނާ ހުތުރު މި މެސެޖަކީވެސް އޭގައި ޙަޤީޤީގަތެއް އެކުލެވޭނަމަ އެކަން ބޭޒާރުވެ ޙައްޤަށް ރުޖޫއަވާނޭ މެސެޖެކެވެ.\nއަހަރުތަކާއި މަސްތައް ފާއިތުވެ ދިޔުމަކުން އަޅުގަނޑު މިމަސައްކަތެއް ހުއްޓައެއް ނުލާނަމެވެ. އަޅުގަނޑުގެ މަންމަ އާއި އަޅުގަނޑުގެ ލޮލުން މިއޮހޮރޭ ކަރުނައިގެ ބަދަލު އިންޝާﷲ ހޯދާނަމެވެ. އެއީ އަޅުގަނޑުގެ ކޮއްކޮގެ އެކަނި ހައްޤު ގައެއް ނޫނެވެ. މުޅި ދިވެހި އުންމަތުގެ ހައްޤުގައެވެ. މިމަސައްކަތުގެ ނިމުމަކީ ކާމިޔާބާއި އިންސާފު ލިބުމެވެ. އެއީ ކިތަންމެ ދުވަހަކުން ނަމަވެސް މެއެވެ.\nރިލްވާން އަށް ހެދިގޮތެއް އޮޅުންފިލުވާދިނުމުގައި ދައުލަތްވަނީ ފޭލްވެފައެވެ. މިހިތާމަވެރި ހާދިސާއާ ރިލްވާނަށް ކުރިމަތިލާން މިޖެހުނީ ކޮރަޕްޝަނުގެ ހާއްޔާ ދިމާއަށް ރިލުވާންގެ ލޮލާއި ގަލަން ހިންގަން ފެށުނީތީއެވެ. ކޮރަޕްޝަނުން ނާނޭފިއްލަވައި، އެއިން ޒާތީ ޖަދަލުކޮށް، ސިޔާސީ ވާގި ހޯދައި، އިދިކޮޅު ލީޑަރުން ތެޔޮހާނާ ގޮށްމުށު ބާރާއި ވައި އެޅެވުނީމައެވެ. އެއީ "މިނިކާ ވަގުން" ކަން ރިލްވާނަށް ވިސްނުނަސް، އޭނާ ބިރުނުގަތީމައެވެ.\nޒާލިމުން އަނިޔާކުރާއިރު ބައްލަވަން މިރުޞާދުގައި ޚާލިޤުލް ކައުނައިނި ވާކަން ނޭނގެނީތަ އަޖައިބެކޭ.\nކަޅު އަނދިރި ރޭރެއަށްމާ ކަޅުހިލަތަކުގެ މަތީގައި ކަޅުހިނި ހިރޭހިރުންވެސް ﷲ ދެނެވޮޑިގެންވެއެވެ.\nކޮއްކޮ އަށް ހެޔޮދުޢާ ކުރުމުގައި ދެމިހުރީމެވެ.\nޙިތްވަރު ލިބިއްޖެ. ޢިރާދަކުރެއްވިއްޔާ ކާމިޔާބުވާނެ! ތިކަމުގައި މަވެސް ބަިވެރިވާން ނިންމައިފިން\nމިކަހަލަ ދެރަ ކަންކަން ވީމަ އެތަނެއްގަ އޮންނަ އިދިކޮޅު ބަޔަކާ އެކު އުޅުނީމަ ކުރިޔަށް ކަންކަން ދިއުނ ލަސްވަނީ އެވަނޯީ ހިތާމަ ވެރިކަމެއް އެހެން ކަންތަށް ކަޑަކަށް، ވީމަ މިކަހަލަ ކަންކަން ވީމަ ވަކިބަޔަކު ބޭނުް ވަކަންކަނަ ހާސިލު ކުރަން ދުނުކޮށް ތިމާމެން ގެ ވިސްނުމާއެއްގޮތަށް ކުރިޔަށް ދާނަމަ މާރަނގަޅު ވާނެ.


ބުނާށޭ ލޯބި ނުވަނީހޭ….4 – Esfiya – Dhivehi Vaahaka Site\n- by Kiyara - 51- February 11, 2019\nއަންޖަލް އިތުރަށް އެއްޗެކޭ ނުބުނެ އިށީންނަށް ދިއައެވެ. ވިޝާހް ދަބަހުން ޓިޝޫއެއް ހިފައިގެން އައިސް ކުރަފި ޑަސްޕިނަށް ލިއެވެ. ޒިވާންވެސް ކުލާހުން ނުކުމެގެން ދިޔައެވެ. “އިޑިއަޓް” ދަތްކުނޑި ވިކައިގެން އިނދެ އަންޖަލް ބުނެލިއެވެ.\nމުޅި ދުވަހުވެސް ހަމްޒާއަށް ލިބުނީ އެންމެ ހުސް ދެގަޑިއެވެ. އެހާ ބުރަކޮށް އުޅެން ޖެހުމުން އޭނާ ހުރީ ވަރުބަލިވެފައެވެ. ހަމްޒާ ބެލީ ވީހާވެސް އަވަހަށް ގެއަށް ދެވޭތޯއެވެ. ހަތް ބުރިއަށް ނަގާފައިވާ އިމާރާތުގެ ކުރިމައްޗަށް ސައިކަލު ޕާކު ކުރުމަށްފަހު ކަންނެއް ގޮތަކަށް ހަމްޒާ ސައިކަލުން ފޭބިއެވެ. ދެފައި ކާއްތަމުން ކަހަލަ ގޮތަކަށް ގޮސް ކާޑު ޖަހައިގެން އެތެރެއަށް ވަނެވެ.\nފަސް ވަނަ ފަންގިފިލާއަށް ލިފްޓު ހުއްޓުމާއެކު ހަމްޒާ ފޭބިއެވެ. އެއަށްފަހު ފައިވް ބީ ޖަހާއިފައިން ދޮރު ހުޅުވައި އެތެރެއަށް ވަނެވެ.\nގޭތެރެއިން ދުވަމުން ދިޔަ ބަޓާރ ޗިކަން ގެ މީރުވަހުން ހަމްޒާއަށް ނޭފަތް ދަމާލެވުނެވެ. “ދޮންތާ! ހާދަ މީރުވަސް އެބަ ދުވައޭ!” ބަދިގޭ ތެރެއަށް ވަންނަމުން ހަމްޒާ އޭނާގެ ދޮންތަ ސުނައިނާއަށް ބުންޏެވެ. “ދެންވެސް އަވަހަށް އާދޭ ކާން. އިއްޔެވެސް މެންދުރު ނުކައި އޮތީ ނިދަން! ރޭގަވެސް ހިއެއްނުވޭ އެއްޗެއް އަނގަޔަށް ލިހެއްނެއް” ހަމްޒާ ރަނގަޅަށް ނުކާތީ ސުނައިނާ އޭނާއަށް އަޑުލިއެވެ. މިއަންނަނީ ކަމަށްބުނެ ހަމްޒާ އޭނާގެ ކޮޓަރިއަށް ގޮސް ވަނެވެ.\nގަދަނޫކުލަޔާ މަޑު ނޫކުލަ ލާފައި ހުރި ކޮޓަރީގައި ބޮޑު އެނދަކާ އަލަމާރިއެއްގެ އިތުރަށް ހެނދުން އާޅުވާާ ހަރުގަނޑަކާ ސްޓަޑީ ޓޭބަލެއް ހުއްޓެވެ. ކޮޓަރީތެރެއިން ބެލްކަންނަށް ނުކުމެވެން ހުއްޓެވެ. ހަމްޒާ އަޅުވައިގެން އިން ބެކްޕެކް ސްޓަޑީ ޓޭބަލް މަތީ ބޭންދުމަށްފަހު ހަރުގަނޑުން ތުވާލި ހިފައިގެން އޭނާ ވަނީ ފާޚަނައަށެވެ.\nކަކުލާ ހަމައަށް އަންނަ ކަޅު ސޯޓަކާ ރިއަލް މެޑްރިޑް ޖާޒީއެއް ލައިގެން ހަމްޒާ ކާގެއަށް ދިޔައެވެ. އޭރު ސުނައިނާގެ ފިރިމީހާ މިރާޝް މޭޒު ދޮށުގައި އިނެވެ. ސުނައިނާ ތަށިތައް އެތުރުމުގައި އުޅުނެވެ. “އޭ ބްރޯ! ސްކޫލް ކިހިނެއްތަ؟” ހަމްޒާ އިށީނުމާއެކު އެކުވެރިކޮށް މިރާޝް އެހިއެވެ. “ދެން ހަމަ ރަނގަޅު” މޭޒު މަތީގައި ހުރި ފަރާޓާ ތަށިން ފަރާޓާއެއް ނަގައި ތަށްޓަށް ލަމުން ހަމްޒާ ބުނެލިއެވެ. ހަމްޒާއާ މިރާޝްއަށް ފެނާއި ޖޫސް އަޅާފައި ސުނައިނާވެސް ކާން އިށީނެވެ. “ކޮން ގްރޭޑަކަށްތަ ދަނީ؟” ސުވާލަކަށް ފަހު ސުވާލެއް ސުނައިނާއާ މިރާޝް އޭނާއާ ކުރަމުން ދިޔައެވެ. ވަޒީފާއަށް ނުކުތް ފަހުން ތިންމީހުންނަށް އަދި ރަނގަޅަށް ވާހަކަ ދެއްކޭ ގޮތެއް ނުވެއެވެ. “އެގާރަ ބާރައަށް ދަނީ!” “ދެން ކުދިން ކިޔަވާތަ؟ ދޮންތައަށް ޔަގީން ހަމްޒާ ފެނިފަ އެގާރަ ބާރައިގަ އުޅޭ ކުދިން މޮޔަވާނެކަން. އެހާ ހޭންޑްސަމް ވިއްޔާ. އަޅެ ނޫންތަ؟” ސުނައިނާ ހަމްޒާއާ ދިމާކޮށްލިއެވެ. ވަގުތުން ހަމްޒާ ރަކިވިއެވެ.\nކައި ނިމިގެން ހަމްޒާ ކޮޓަރިއަށް ވަނީ ކުޑަކޮށް ނިދާލާށެވެ.\nލެޕްޓޮޕުން ފިލްމެއް ބަލަން އިން ރައިހާނާ އިރުއިރު ކޮޅާ ނޭފަތް ދަމާލައެވެ. އިނގެރޭސި ފިލްމެއް ކަމަށްވާ ‘ދަ ބެސްޓް އޮފް މީ’ ބަލަމުން ދިޔައިރު އޭނާގެ ލޮލުން ކަރުނަ ފައިބާ ހުސްނުވެއެވެ. ލޯބީގެ ހިތާމަވެރި ފިލްމެއް ނުވަތަ ސީރީޒެއް ބަލާނަމަ ރައިހާނާގެ ހާލަކީ އެއީއެވެ. ރޮއެ ރޮއެ މުޅި ކުއްޖާ އިންނާނީ ހަލާކުވާން ކައިރިވެފައެވެ.\nފިލްމް ބަލާ ނިމުނުއިރު ރައިހާނާ އިނީ ރޯގާވެސް ޖެހިފައެވެ. ބޮލުގައިވެސް އެވަރަށް ރިއްސަމުން ދިޔައެވެ. ސައިޑް ޓޭބަލް މަތީ ލެޕް ޓޮޕް ބޭންދުމަށްފަހު ފާޚާނައަށް ދިޔައީ ތާޒާވެލާށެވެ.\nއެނދުގައި އޮށޯވެގެން އޮތް ވިޝާހްއަށް ވިސްނެމުން ދިޔައީ އަންޖަލްއާ މެދުގައެވެ. މިއަދު އަންޖަލްއަށް އައިސްފައިވާ ބަދަލުން އޭނާގެ ހިތަށް ތަދުވަމުން ދިޔައެވެ. އަންޖަލްގެ ހިތާމަވެރި މޫނު ފެނުމާއެކު ހިތުގައި ރިއްސާލިއެވެ. ކުރަފި ފެނިގެން އަންޖަލް އޭނާ ގައިގައި ބައްދާގަތް ވަގުތު ބުނެދޭން ނޭންގޭ ހަމަޖެހުމެއް އެ ހިތަށް ލިބުނެވެ. އޭނާގެ ހިތްއެދި ގޮވަމުން ދަނީ އެނާޒުކު އަންހެން ކުއްޖާއަށް މުޅި އުމުރަށް ހިމާޔަށް ދޭށެވެ. އެމުޅި ރޭ ވިޝާހް ހޭދަ ކުރީ އަންޖަލްގެ ވިސްނުމުގައި އޮވެއެވެ.\nހިސްޓްރީ ގަޑި ޖެހުމާއެކު ހުރިހާ ކުދިންވެސް ހަމްޒާއަށް އިންތިޒާރު ކުރަމުން ދިޔައެވެ. ހަމްޒާ ކިޔަވާދޭ ގޮތް ބަލާލުމަށްޓަކައި ކުދިން ތިބީ ކެތްމަދުވެފައެވެ. އަންޖަލްވެސް އިންތިޒާރު ކަުރަމުން ދިޔައީ ހަމްޒާ އަންނާނެ އިރަކަށެވެ.\nފިރިހެންވަންތަ ހިނގުމެއްގައި ހަމްޒާ އައިސް ކުލާހަށް ވަނެވެ. އޭރު ހުރިހާ އަންހެން ކުދިން ކަހަލަ ގޮތަށް އަނގަ ހުޅުވައިގެން އޭނާއާ ދިމާއަށް ބަލަހައްޓައިގެން ތިއްބެވެ.\nހަމްޒާ ފެނުމާއެކު އަންޖަލްގެ މޫނު އެކީ ރަތްވިއެވެ. ތުންފަތުގައި ދަތް އަޅާލެވުނީ ހަމްޒާގެ ސަބަބުން އެހިތަށް ކުރި އަސަރުތަކެއްގެ ސަބަބުންނެވެ. ހަމްޒާއާ ދިމާއަށް ބަލާލަން ނުކެރުމުން އިސްޖަހާލިއެެވެ.\nކުލާހުގައި ތިބި އަންހެން ކުދިންގެ ތުއިކަން ފެނި ރައިހާނާ ރުޅިއަންނަ ގޮތްވިއެވެ. ރުޅި މޫނާއެކީ ހަމްޒާއަށް ބަލާލުމަށްފަހު އަނެއް ފަރާތަށް މޫނު އާނބުރާލިއެވެ.\nއެހެން އަންހެން ކުދިންނާ ޚިލާފަށް ރައިހާނާ އޭނާއަށް ބަލާލިގޮތުން ހަމްޒާ ގާތަށް ހިނިއައެވެ. ރައިހާނާއާކީ ވަރުގަދަ ކުއްޖެއްތާއޭ ހިތަށް އެރިއެވެ. އަންހެން ކުދިން އުޅެމުން ދިޔަ ގޮތަށް ސަމާލުކަން ނުދީ ކިޔަވާދޭން ފަށަން ހަމްޒާ އަވަސްވެގަތެވެ.\nހަމްޒާ ކުރާ ކޮންމެ ސުވާލަކަށް ރައިހާނާ ޖަވާބު ދެމުން ގެންދިޔައެވެ. ރައިހާނާ ޖަވާބުދޭލެއް ފުރިހަމަކަމުން ހަމްޒާ ހުންނަނީ ހައިރާންވެފައެވެ.\nބޯޑުގައި ފިލާވަޅު ލިޔަން އިންއިރު އަންހެންކުދިން އޭނާއޭ ކިޔާގެން ދައްކާ ވާހަކަ އަޑުއިވެމުން ދިޔައެވެ. އެކުދިން ދައްކަމުން ދިޔަ ވާހަކަތަކުން ހަމްޒާއަށް ހެވެމުން ދިޔައެވެ. ނަމަވެސް ހުނުން ކޮންޓްރޯލް ކުރަމުން އޭނާ ބެލީ ފިލާވަޅު ލިޔެވޭތޯއެވެ.\nގަލަންތުނޑު ފޮތުގައި ޖެއްސިގޮތަށް އަންޖަލް ހަމްޒާއަށް ގެއްލިފައި އިނެވެ. އަންޖަލް އިންނަތަނުގެ ގޮތުން ހަމްޒާ ބޯޑާވީ ދިމާއަށް އެނބުރިގެން އިންނައިރު އޭނާގެ މޫނުގެ އެއްބައި ފެންނަން ހުއްޓެވެ.\nހަމްޒާއާ އެއް ވަރަށް ރައިހާނާ ލިޔަމުން ގެންދިޔައެވެ. ލިޔުމަށް ގެއްލިފައި އިން ވަރުން އަންޖަލް އިން ގޮތްވެސް އޭނާއަށް ނުފެނުނެވެ.\nވިޝާހްގެ ލޮލުގައި ހަމްޒާއަށް ގެއްލިފައި އިން އަންޖަލް ފެނުނެވެ. އަންޖަލް ހަމްޒާއަށް ބަލަން އިން ގޮތުން ވިޝާހްގެ ހިތުގައި ރިއްސާލިއެވެ.\n“އައްސަލާމު އަލައިކުމް” ފޮތުގައި ފިލާވަޅު ލިޔަންއިން ރައިހާނާއަށް ސިހިފައި ދޮރާ ދިމާއަށް ބަލާލެވުނީ ޒިވާންގެ އަޑު ކަންފަތުގައި ޖެހުމުންނެވެ. ޒިވާންއާ ރައިހާނާގެ ހަތަރު ކަޅި ބައްްދަލުވީ ހިނދު ރައިހާނާއަށް ހީވީ އޭނާގެ ގައިގައި ކަރަންޓު ޖެހުނުހެންނެވެ.\nޒިވާން ފެނުމުން ކޮންމެ ކުއްޖަކުވެސް ރައިހާނާއަށް ނަޒަރެއް ދެއެވެ. ބައެއް ކުދިން ދިމާ ކުރުމުގެ ގޮތުން އަނގައިން އަޑުވެސް ލައްވަންފެށިއެވެ.\nޒިވާން ފެނުމުން ހަމްޒާގެ ބުމަ ގޮށް ޖެހިގެން ދިޔައެވެ. ކުރީ ދުވަހު ރަސްރަނީގެ ހާދިސާ މަތިން އޭނާ އަދިވެސް ހަނދާނެއް ނުނެތެއެވެ. ސަލާން ބަލައިގަތުމަށްފަހު ޒިވާން އެކުލާހަށް އައި ބޭނުމާ ބެހޭ ގޮތުން ސުވާލު ކުރިއެވެ.\n“ގްރޭޑް ލީޑިން ޓީޗަރ އަޅުގަނޑަށް ގުޅުއްވާފަ ބުނުއްވީ މި ކްލާސް ޕްރޮޖެކްޓަރ މައްސަލަ ޖެހިފަ ހުރީމަ ރަނގަޅު ކޮށްދޭން” ވަށް ކަޅިން ރައިހާނާއާ ދިމާއަށް ބަލާލަމުން ޒިވާން އޭނާގެ ބޭނުން ކިޔާދިނެވެ.\nހަމްޒާގެ ހުއްދަ ލިބުމާއެކު ޒިވާން ކުލާހަށް ވަދެ ޕްރެޖެކްޓަރ ރަނގަޅު ކުރުމުގެ މަސައްކަތް ފެށިއެވެ.\nރައިހާނާ ފިލާވަޅަށް ދެމުން ދިޔަ ސަމާލުކަން ޒިވާންއަށް ދެވެމުން ދިޔައެވެ. ވަށްކަޅިން ޒިވާންއަށް ބަލާލާފަ ވަރަށް ނޫންކަމަށް ހެދިލައެވެ. ދެ ފަހަރަކު ޒިވާންވެސް ރައިހާނާއަށް ބަލަން އިނެވެ.\nރައިހާނާއާ ޒިވާންއާ ދެމެދު ބަދަލު ކުރެވެމުން ދިޔަ ނަޒަރުތައް ހަމްޒާއަށް ފާހަގަވިއެވެ. ރައިހާނާއާ ޒިވާންއާ ދެމެދު އޮންނަނީ ކޮންކަހަލަ ގުޅުމެއްބާއޭ އޭނާގެ ހިތަށް އެރިއެވެ.\nޒިވާންއަށް އޭނާ ކުރަމުން ގެންދިޔަ މަސައްކަތަށް ސަމާލުކަންދެވޭ ގޮތެއް ނުވެއެވެ. އޭނާގެ ކަޅި ދޭތެރެދޭތެެރެއިން ރައިހާނާއާ ދިމާއަށް ދަތުރު ކުރަމުން ދިޔައެވެ. އެއިން ކޮންމެ ފަހަރަކުވެސް ރައިހާނާ އިންނަނީ އޭނާއަށް ބަލަން ކަމުން ނުވާކަމަކަށް ހެދިފައި އެނބުރި މަސައްކަތަށް ސަމާލުކަން ދެނީއެވެ.\nޒިވާންއަށް އޭނާގެ މަސައްކަތް ނިންމޭވަރުވީ ދެގަޑި ފަހުންނެވެ. ރައިހާނާއާ އަށާއި ޒިވާންއަށް ހިވީ އެދެގަޑިއާކިވެސް ދެގަރުނު ހެންނެވެ. ޒިވާން ކުލާހުން ނުކުތުމާއެކު ރައިހާނާއަށް ފުންނޭވައެއް ލެވުނެވެ. އެއަށްފަހު ނުރުހުމުގެ ނަޒަރުން އޭނާގެ ކުލާސް ކުދިންނަށް ބަލާލިއެވެ. “މީގެ ފަހުން އެކަކުވެސް ނުވާނެ ޒިވާން ފެނުނަސް ފާޑުފާޑުގެ އަޑު ލައްވައިގެންނެއް” ހުރިހާ ކުދިންވެސް ރައިހާނާގެ އެދުމާ އެއްބަސްވިއެވެ.\nރިކޯޑް ފޮތް މައްޗަށް ލާންދާން ޖެހުމުން އަންޖަލް ހުރީ ކުޑަކޮށް ރުޅިގަދަވެފައެވެ. އެއީ އަންޖަލް އެންމެ ފޫހިވާ ކަންތަކެވެ. ހަވަނަ ފަންގިފިލާއަށް ސިޑިން އަރާނެހާ ހިތްވަރު ނެތުމުން ލިފްޓްގަ ދާން އަންޖަލް ނިންމިއެވެ. ލިފްޓް އަންނަން ދެކަން މޫނަށް ފޫހި ވައްތަރެއް ޖައްސައިގެން އަންޖަލް އިނެވެ. ލިފްޓް ލަސް ވާތީވެ އަންޖަލް އިނީ ރުޅިގަދަވެފައެވެ. ލިފްޓް ހުއްޓުމާއެކު އަންޖަލް އަވަހަށް އެތެރެއަށް ވަދެވޭތޯ ބެލިއެވެ. އެހެނަސް އޭގެ ތެރޭގަި ހުރި ހަމްޒާ ފެނިފައި އޭނާގެ ފިޔަވަޅުތައް ހުއްޓުނުވެ.\nހަމްޒާ ހުރީ މަޑު ނޫކުލައިގެ ގަމީހަކާ ކަނޑުނޫ ކުލައިގެ ސްކިނީ ފަޓުލޫނެއް ލައިގެންނެވެ. ގަމީހުގެ އަތުކުރި އަތު ހުޅަށްވުރެ ތަންކޮޅެއް މައްޗަށް ވަނީ އޮޅާފައެވެ. އަދި އެހެން ފަހަރު ފަހަރާ ޚިލާފަށް ލޮލުގައި ނަންބަރު އައިނެއް އަޅާފައި ހުއްޓެވެ. އެއައިނުގެ ސަބަބުން ހަމްޒާ އިހުނަށްވުރެ ސުމާޓެވެ.\n“އަންޖަލް ލިފްޓަށް ނާރަންތަ ތީނީ؟” އަންޖަލްއަށް ހަމަ ބިމަށް އާދެވުނީ ހަމްޒާގެ ފިރިހެންވަންތަ އަޑުން އޭނާއާ ސަމާސާ ކޮށްލުމުންނެވެ. ލަދުން އިނދެފައިވެސް އަވަހަށް މައްޗަށް އަރަން އޭނާ ލިފަޓަށް އެރިއެވެ. އަންޖަލްގެ ދޮން މޫނު އެކީ ވަނީ ރަތްވެފައެވެ. ހަމްޒާއަށް އެކަން ފާހަގަ ވެދާނެތީވެ އަންޖަލް އިނީ ލިފްޓަށް އެރިގޮތަށް އިސްޖަހައިގެންނެވެ. އަންޖަލްގެ ހިތް އޮބިނޯންނަ ވަރަށް ތެޅެމުން ދިޔައެވެ. ފިނިވެގެން ގޮސް އަންނަޖަލްއަށް ހީވީ އޭނާއަށް އެންޓާޓިކާގައި އިނދެވުނުހެންނެވެ. ހަވަނަ ފަންގިފިލާއަށް ލިފްޓު ހުއްޓުމާއެކު ހަމްޒާއަށް ވުރެ ކުރިން އަންޖަލް ބޭރަށް ދެމިގަތެވެ. ހަލުވި ފިޔަވަޅުތަކުގައި އޭނާ ގޮސް އެލްޓީ ރޫމްގައި ރިކޯޑް ފޮތް ބާއްވާފައި އެހާ ހަލުވިކޮށް އޭނާގެ ކުލާހަށް ދާން މިސްރާބް ޖެހިއެވެ.\n” އޮހޯ އަންޖަލް!! ހަމްޒާސަރއާ އެއްކޮށް އެއް ލިފްޓަކަށް އަރާފަ ދޯ ތިއައީ!!” އަންޖަލް ގޮސް ކުލާހަށް ވަންނައިރަށް ކުދިން ދިމާ ކުރަން ފެށިއެވެ. އަންޖަލްއަށް ކުރެވުނުހައިވެސް ކަމަކީ ރަކި ހިނިތުންވުމެއް ވުމެވެ. “އާ ޔޫ ބްލަޝިން އަންކޯ؟” ރައިހާނާއަށް ގަބޫލުނުކުރެވިގެން އަހާލެވުނެވެ. ހަމްޒާއާ މެދު އެފަދަ ގޮތަކަށް އަންޖަލް ދެކެފާނެ ކަމަށް ރައިހާނާއަށް ގަބޫލުކުރަން ދަތިވިއެވެ.\nއަންޖަލްއާ ހަމްޒާ އަޅުވާ ކިޔަން ފެށުމުން ވިޝާހްގެ ޠަބިއްޔަތު ގޯސްވާން ފެށިއެވެ. އަޅުވާ ކިޔުމުގެ ސަބަބުން އަންޖަލް ލަދު ގަންނަން ފެށުމުން ވިޝާހްގެ ޠަބިއްޔަތު ބޮޑަށް ގޯސްވިއެވެ. ފޮތްތައް ދަބަހަށް އެޅުމަށްފަހު އެހެން ކުދިންނަށްވުރެ ކުރިން ވިޝާހް ކުލާހުންވެސް ނުކުތެވެ. ހަމްޒާއާ މެދު އޭނާ ހަސަދަވެރިވިއެވެ.\nގެއަށް ގޮއްސައިވެސް ރައިހާނާއަށް ވިސްނެމުން ދިޔައީ ޒިވާންއާ މެދުގައެވެ. ޒިވާން އެސްކޫލްގައި ވަޒީފާ އަދާކުރަން ފެށީ ގަސްތްގައި އޭނާގެ ހިތަށް އަނިޔާދޭންހެއްޔެވެ؟ އެހެން ނޫނިއްޔާ ދެން ކޮންކަމެއްހެއްޔެވެ؟ ވިސްނި ވިސްނީހެން ރައިހާނާގެ ބޮލަށް ބާރު ކުރަމުން ދިޔައެވެ. އޭނާގެ ސިކުނޑީގައި ހީވީ ދަގަނޑު ގަނޑަކުން ތަޅާހެންނެވެ. އެންމެ ފަހުން ކެތް ނުކުރެވިގެން އެނދުގައި އޮށޯތީ ނިދާލެވޭތޯއެވެ.\nރައިހާނާއާ ޚިލާފަށް އަންޖަލް ހީވަނީ ދެޢީދު އެއް ފަހަރާ އައިސްގެން އުޅޭހެނެވެ. އަންޖަލް މާ އުފަލުން އުޅޭތީވެ ރާނިޔާވެސް އަންޖަލްއަށް ކިހިނެއްވީތޯ ސުވާލު ކުރިއެވެ. ގިނަގިނައިން ހަމްޒާއާ އެއްކޮށް ލިފްޓަށް އެރޭތޯ އަންޖަލް ދުޢާ ކުރިއެވެ. އެންމެ ފަހުން ނޯވެވިގެން “މޭޑް މައި ޑޭ” ޖަހައިފައި އިންސްޓަގްރާމް ސްޓޯރީވެސް ލިއެވެ.\nއިންސްޓަގްރާމް ހާވަން އޮތް ވިޝާހްއަށް އަންޖަލްގެ ސްޓޯރީ ފެނުނެވެ. “މޭޑް މައި ޑޭ” ޖަހައިފައި އޮތީ ކީއްވެކަން އެެނގޭ ހިނދުވެސް އަންޖަލްއާ ވާހަކަ ދައްކަން ބޭނުންވެފައި ހުރި ވަރުން ސްޓޯރީއަށް ރިޕްލައި ކުރިއެވެ.\nވިޝާހްގެ ރިޕްލައި އައުމުން އަންޖަލް ހައިރާންވިއެވެ. ވިޝާހްއަކީ ދުވަހަކުވެސް އެގޮތަށް އޭނާއަށް މެސެޖް ކުރި މީހެއް ނޫނެވެ. ވިޝާހް ކުރި ސުވާލަށް އަންޖަލް ޖަވާބު ދިނީ އެ ޖަވާބުން ވިޝާހްގެ ހިތަށް ކުރާނެ އަސަރު ނޭންގިއިނދެއެވެ.\n“އައި ތިންކް އައި އޭމް އިން ލަވް ވިތް ހިމް” އަންޖަލްގެ ޖަވާބު ދެތިން ފަހަރު ވިޝާހްއަށް ކިޔާލެވުނީ ގަބޫލު ނުކުރެވިގެންނެވެ. އިއްޔެ ފެނުނު މީހެއްދެކެ ލޯބިވެވޭނީ ކިހިނެއް ހެއްޔެވެ؟ އޭނާއަށް ހެވުނީ އަންޖަލްގެ މޮޔަ ކަމާހެދި ކަމެއް ނޫނީ އޭނާގެ ހިތަށް ކުރި އަސަރުން ކަމެއް ވިޝާހްއަކަށް ނޭންގުނެވެ. އަންޖަލްއަށް ހަމްޒާދެކެ ލޯބިވެވުނީ ނޫންކަމަށް އޭނާގެ އަމިއްލަ ހިތަށް ވިޝާހް ވިސްނައިދިނެވެ. އަންޖަލްއަށް ލޯބިވެވުނީހެން ހީވިއަސް ހަގީގަތުގައި އެއީ ގަޔާވެވުން ކަމަށް ވިޝާހް ނިންމިއެވެ. އަދި ކޮންމެސް ދުވަހަކުން އަންޖަލްއަށް އެކަން ވިސްނޭނެ ކަމަށް ވިޝާހް އުންމީދު ކުރިއެވެ.\nޒިވާންއާ ޔާޝާ ތިބީ ހުޅުމާލެ ސެންޓަރަލް ޕާކުގައެވެ. ޔާޝާ ހިނިތުންވެ ހުރެ ކޮންމެވެސް ވާހަކައެއް ޒިވާންއާ ދައްކަމުން ދިޔައެވެ. އެހެނަސް ޒިވާން ޔާޝާ ދައްކަމުން ދިޔަ ވާހަކަތަކަށް ސަމާލުކަމެއް ނުދެއެވެ. އޭނާ އިނީ އޭނާގެ އަމިއްލަ ޚިޔާލަށް ގެއްލިފައެވެ. “ޒިވް. ކޮން ކަމަށް ގެއްލިފަ ތީނީީ؟” އެންމެ ފަހުން ޔާޝާއަށް އެކަން ފާހަގަ ވެގެން ޒިވާންއާ ސުވާލު ކުރިއެވެ. “މިވިސްނަނީ ޔަޝްއާ މެރީކޮށްގެން ހަނީމޫނަށްދާނީ ކޮންތާކަށްތޯ!” ލާނެއް ގޮތަކަށް ޒިވާން ބުންޏެވެ. ޔާޝާ ލަދުންގޮސް ދެން ޒިވާނޭ ކިޔާ ޒިވާންގެ މޭމަތީގައި ތަޅައިގަތެވެ. މޫނު މަތިން އުފާވެރި ކަން ދައްކާގެން ހުއްޓަސް ޒީވާންގެ ހިތަށް އުނދަގޫވަމުން ދިޔައެވެ. ފަހަކަށް އައިސް މާ ގިނައިން ރައިހާނާ މަތިން ހަނދާންވަނީއެވެ. ބައެއް ފަހަރު ޔާޝާވެސް ރައިހާނާގެ ސިފައިގައި ފެނެއެވެ.\nލެސެން ޕްލޭން ތައްޔާރު ކުރަން އިނދެފައި ހަމްޒާ ބޭރަށް ނުކުތީ އޭނާގެ އެންމެ ގާތް އެކުވެރިޔާ ޝިމާން ކިޔާވަރުންނެވެ. ވަޒީފާއަށް ދާން ފެށިފަހުން އެއް ދުވަހުވެސް ޝިމާންއާ ބައްދަލެއް ނުވެއެވެ.\nޝިމާންއާ ހަމްޒާ ގޮސް ހޮޓަލަކަށް ވަދެ ދެ ކޮފީއަށް އޯޑަރު ދިނެވެ. “ބްރޯ. ކޮބާ ގޮތެއް ނިންމައިފިންތަ؟” ޝިމާން އަހާލިއެވެ. ހަމްޒާ ބޯ ކަހާލުމަށްފަހު ފުން ނޭވައެއް ދޫކޮށްލިއެވެ. ހަމްޒާ ދޭނެ ޖަވާބެއް ނޭންގޭނެތީވެ ޝިމާން ހުރީ ނޭވާ ހިފަހައްޓައިގެންނެވެ. “މަގޭ ބްރޯގެ ވެޑިން މަ މިސް އެއް ނުކުރާނެއްނު! ދުނިޔޭގެ އެންމެ އެކޮޅަށް ދާން ޖެހުނަސް ކައޭ ވެޑިންއަށް މަ ދާނެކަން އެނގޭނު” ގަމީހުގެ ގިރުވާނުގައި ހިފާލަމުން ހަމްޒާ ފޮނިވެފައި ބުންޏެވެ. ޝިމާން ހީވީ އުފަލުން ގޮސް މޮޔަ ވެދާނެހެންނެވެ. ޝިމާން ކައިވެނި ކުރަން އުޅެނީ ރަށެއްގެ ކުއްޖަކާއެވެ. އެހެންވެ ކައިވެނި ކޮށް ޕާޓީވެސް ބާއްވަނީ އެ ރަށުގައެވެ. އޭނާގެ ކައިވެނީގައި ހަމްޒާ ބައިވެރިވުމަކީ ޝިމާންގެ ވަރަށް ބޮޑު އެދުމެކެވެ. މީގެ ދެމަސް ކުރިން ޝިމާން ހަމްޒާ ގާތުން އެރަށަށް ދާނަންހޭ އެހުމުން ވަޒީފާގެ ކަންތައްތައް ހަމަޖެހުމުން ވިސްނާފައި ޖަވާބެއް ދޭނެކަމަށް ހަމްޒާ ބުންޏެވެ. ވަޒީފާ ބުރަވުމުގެ ސަބަބުން ހަމްޒާއަށް ނުދެވިދާނެތީ ޝިމާން ހުރީ މާޔޫސްވެފައެވެ. އެހެނަސް ހަމްޒާގެ އާބަސް ލިބުމުން އޭނާގެ ހިތަށް ހަމަޖެހުމެއް ލިބުނެވެ.\n“އަންކޮ ޕްލީޒް. ހިނގާބަ ރައިމެންނާ އެއްކޮށް ދާން. ޔޫ މަނަމްވެސް ބައްޕަވެސް ބުނީ ޔޫ އޯކޭއިއްޔާމުން ފޮނުވާނަމޭ. ދެން އަޅެ ޕްލީޒް އާއެކޭ ބުނެބަ” ރައިހާނާއާ އަންޖަލް ތިބީ ރައިހާނާގެ ކޮޓަރީގައެވެ. ރައިހާނާ އަންޖަލް ގާތުން އާދޭސް ކުރަމުން ދިޔައީ ސްޓަޑީ ބްރޭކްގައި ރައިހާނާ މެންނާއެކު އެމީހުންގެ ރަށަށް ދިއުމަށެވެ. ރައިހާނާމެން ރަށަށް ދަނީ ރުހާމްގެ ދައްތަގެ ދަރިފުޅުގެ ކައިވެންނަށެވެ. އެދާއިރު ރީހާން އޭނާގެ އެކުވެރިއެއް ގެންދާތީ ރައިހާނާވެސް އަންޖަލް ގެންދަން ބޭނުންވީއެވެ. “އަންކޮއަށް އެނގޭތަ. ދޮންތަމެން އެންމެން ތިބީ އަންކޮއާ ވަރަށް މީޓް ކުރާ ހިތުން. ދޮންތަ ކުރިންވެސް އެހި އަންކޮ ގެންނާނަންހޭ. ދެން އެހެންވީމަ ބުނެބަ ދާނަމޭ ޕްލީޒް” ރައިހާނާ ކުރުނުކޮށް އާދޭސް ކުރަން ފެށުމުން އެންމެ ފަހުން އަންޖަލް އެއްބަސްވިއެވެ. ދުވެފައި ގޮސް ރައިހާނާ ޝައުފާއަށް އެ ޚަބަރު ދިނެވެ. އަންޖަލް ދާން އެއްބަސް ވުމުން ޝައުފާވެސް އުފާވިއެވެ. ރައިހާނާގެ އެދުމުގެ މަތިން ރާނިޔާއާ އަޒްހަދަށް ގުޅާފައި އެ ދެ މީހުންވެސް އެދަތުރުގައި ބައިވެރިވާން ޝައުފާ އެދުނެވެ.\nހަދިޔާ (ނުވަވަނަ ބައި)\nއަބަދުވެސް ލޯބި ދޭނަން….4\nOooh yess… Story is finally here.. 😍😍❤❤😘.. Stry adhi nukiyan… kiyaafa comment kohlaanan ingey😘😘\nSalaam. Buni dhuvahah vure thankolheh kurin miothy vaahaka up kohlaafa. Mi bai liyevunyma hithah ery Tuesday ah madu nukoh up kohlaanyey. Kury baithakekey ehfadhain mibaives kiyuntherinnah kamudhaane kamah ummedhu kuran. Next part Friday noony Saturday ga ISA.\nKiyara… Story was superb i just loved it.. Mind blowing ❤❤😍😍😘🌹🌹\nKiyara… Can u tell me one thing plx.. Cover in zivaan, vishaah and hamza aky kobaatha alhe.. Kitty akah vakikuran neyngunu😅😅\nThanks kitty❤ cover pic ga dhw. Cover pic ga enme mathyga in boy aky vishah. Thiryga beared laafa in boy aky hamza dhen in boy aky zivan.\nMathyga in girl aky anjal. Dhen huri girl ei raihana\nThis part was nice waiting for the nxt part\nMi emmen eh rashakah dhw eulheny dhaan..vvv reethi mi prt n nxt prt up kohdhehchey varah avahah ingey dear.😍😍😍❤❤\nThanks scarlet❤ hingaa dhw balama vaa goii\nAwwnnnn thank you kiyara ❤❤\nMy Lwbi lwbi kitty sis🎀🎀😘😘😘💕💕💕💚💚💖💖💖💙💙.. kihineh luv..kobaa tha SCARLET(Inaa) , Someone(zaayaa) and Cute Lips (Ary)..😂😂😉😉😉😀😀😀..niha,nattu Shaaya ge habareh balainulevigen miulheny koyaa 😃😃😉😉😆😆😇😇..kyh kuraany?..miulheny kaalaigen homeworks hadhan ngey😄😄😉💕💕🙈🙈😻😻🎉🎉🎈🎈💞💞😛😛❤❤😎😎Lwbivey kitty dheke vx..😊😺😺😺👧👧👭👭👭👭\nAwwnnnn thank you jiji ❤❤❤lym.. Nd im fine\nalhey enme fahun raihaanaa aa hamza nugulhuvahchey..!! angal and hamza makesagood combination<3\nThanks hingaa dhw balamaa vaagoii\nWOW..HAADHA REEHCHEY MI PART VX..AVAHAH UP KOHDHEHCHEY INGEY NXT PRT..VRH READ KOHLAA HIYY VEJJE NXT PRT VX..❤❤❤💕💕💕😛😛💞💞🎈🎈🎉🎉🎉😻😻🙈🙈💖💖💙💙💚💚😘😘LY KIYAA..MUCH MUCH BAIVARU LOVES😛😛😉😎😎💕💕🎈🎈 <3 <3 <3\nThanks jiji. Luv u too\nyaa I also think it would be perfect… and later if zivaan an raihaanaa, awwwn it would be so sweet.!! please kiyaara make it happen so..ly\nLets see dhw. Story is already planned. Dhen nimey iru vaagoii balamaa. I will try not to disappoint readers\nPhoto ga in gothunnama gulheny angal aa hamzaa😃😃😃ekam kome vaahakaehgaves gulheyni evaahakaeh fashaairu eulhey emme main characters…anehkolhun vishaah ves like vany angal dheke kanneynge…dhen hieh nuvey miv6 gothun angal ah hamzaa libeynehen…keekey bunany kiyaara sis..writer aky thee .writer beynunvaagothah liyanvaany..koyuntherin beyninvaagothah nudhiyas eiy massalaehnun..eah ko6un therin faadukiyaigen ves nuvaane…alhugandu beynunvi angal aa hamzaa gulhuvan ekam ehen nuveves hingaadhane..😊its not aprob..vaahaka hama vvvv.habeysss👏👏👏 wish uall the best in ur life..👍👍👍👍.luv ya sooo much sis.❤💞😙😘..keep smiling..😊😊😊\nThanks unknown girlll. Hingaa dhw balamaa dhen kihinehtho vany.\nMi story ge main character aky kaaku\nAlhey v v v vx nice kiyaraa…… Still waiting4the nxt part ingey…. V nice adhi kuriah dhaagoiy… Dhn oiy oart thah vx nice vaane kamah ummydhu kuran…. Luv ya kiyaraa… Kyp up the gud work…. Uragreat author 😊😊😍😍😍❤❤❤❤❤\nThanks laalu luv ya too\nAlhey v v v vx nice kiyaraa…… Still waiting4the nxt part ingey…. V nice adhi kuriah dhaagoiy… Dhn oiy oart thah vx nice vaane kamah ummydhu kuran…. Luv ya kiyaraa\nWhen dhn next part up vaani kiyaraa….. 😊\nNext Friday noony Saturday ga ISA\nthank u4this amazing story….can’t wait for the next part..😊😊😊\nThank you azka😄\nV bodah edhen Author readers kuraa comments ah reply kurun……. 😑\nKiyara ah time vy varakun comments ah reply kureveytho masakkai kuran. Alhugandaky kiyavaa kuhjje kamun hurihaa comments thakah reply nukurevidhaane. Ekam abadhuves masakkai kuran reoly kureveytho.\nAuthor mennakyves hama alhugandumen fadhain busy koh ulhey baeh.. Vaguthu libumun comments thakah reply ves kurey.. So we have to appreciate their works… 🙂🙂\nAwww kitty ure such an amazing reader. Varah ufaavey kitty kahala understanding readers thibeythyve. Abadhuves thigothah writers motivate kihdheyne kamah ummedhu kuran. Aslu kitty noonas gina readers varah understanding. Hurihaa readers ves thigothugai thibeyne kamah ummedhu kuran. Luv ya all\nInsha Allah. Abadhuves kitty migothugai ulheyny. N i will try my best to motivate you and other writers.. Insha Allah.. Lym Kiyara\nAwww ly too kitty\nHehey just nw i read the story…. Mivaahakaiga ebain ahun ge real name BTW itsacoincidence…. Hehhey kiyaa kyp up the nice work… 😍😊\nThanks nash . Hehehe anehkka nash ge aslu name aku koba ba?\nLiyevihjeyaa miadhuves faharhga up kurevidhaane enme las vegen ves Saturday ga up kohdheveytho balaanan\nWow… Amaizing. Ma Shaa Allah… Keep it up ingey kiyaa… Ly\nThanks rifu ly 2\nAnjal ge mom ah kiyaa name he heyyyy… Lol 😂\nV reethi dear….♥ Avahah up khodhechey….♥♥♥


Vai Gadhave, Udha Araane Kamah Lafaakoh Reendhoo Samaal Nerefi - Vaguthu\n2 ހަފްތާ ކުރިން ( މެއި 26, 2021 )\nހއ. ދިއްދޫއަށް އުދަ އަރަނީ -- ވަގުތު އިމޭޖެސް: އިބްރާހިމް ޝާބިލް\nރާއްޖެ އަށް މިހާރު ކުރަމުންދާ ވިއްސާރައިގައި ވައި ގަދަވެ، އުދަ އަރާނެ ކަމަށް ލަފާކޮށް ބޮޑު ސަރަހައްދަކަށް މޫސުމާއި ބެހޭ ގައުމީ އިދާރާ އިން ރީނދޫ ސަމާލު (ޔެލޯ އެލާޓް) ނެރެފިއެވެ.\nރީނދޫ ސަމާލު ނެރެފައި ވަނީ ހއ.އަތޮޅުން ފެށިގެން މ.އަތޮޅާއި ދެމެދުގެ ސަރަހައްދުތަކަށެވެ. ސަމާލު ނެރެފައިވާ ސަރަހައްދުތަކަށް 28 މޭލާޢި 25 މޭލާއި ދެމެދުގެ ބާރުމިނުގައި ވައި ޖެހި، ކަނޑުތައް ގަދަވެ، އުދަ އަރާފާނެ ކަމަށް މޫސުމާއި ބެހޭ ގައުމީ އިދާރާ އިން ވިދާޅުވިއެވެ.\nރީނދޫ ސަމާލު ނެރެފައި ވަނީ މެންދުރުފަހު 14:00 އާއި ހަމައަށެވެ.\nކުރިއަށް އޮތް 24 ގަޑިއިރު ވެސް އުތުރުގެ އެކިހިސާބަށް ވިއްސާރަކޮށް ބައެއް ރަށްތަކަށް ގުގުރުމާއެކު ބޯކޮށް ވާރޭވެހުން އެކަށީގެންވާ ކަމަށާއި އެހެން ހިސާބުތަކަށް މެންދުރުފަހު ކެރީގެ އަސަރު ފޯރާ ގުގުރުން އެކަށީގެންވާ ކަމަށް މޫސުމާއި ބެހޭ ގައުމީ އިދާރާ އިން ވިދާޅުވިއެވެ.\nމިއަދާއި ހާދަމާ ވެސް ހުޅަނގުދެކުނާއި ހުޅަނގުން، އުތުރާއި މެދުރާއްޖެތެރޭގެ އަތޮޅުތަކަށް ގަޑިއަކު 18 މޭލާއި 28 މޭލާ ދެމެދުގެ ބާރުމިނުގައި ދެކުނުގެ އަތޮޅުތަކަށް ގަޑިއަކު 13 މޭލާއި 23 މޭލާ ދެމެދުގެ ބާރުމިނުގައި ވައި ޖެހޭނެ ކަމަށް ލަފާކުރެވެއެވެ. އަދި ވިލާ ގަނޑުގައި ގަޑިއަކު ގާތްގަނޑަކަށް 45 މޭލާއި 55 މޭލާ ދެމެދުގެ ބާރުމިނަށް ވައި ގަދަވުން އެކަށީގެެންވެއެވެ.\nރާއްޖޭގެ ކަނޑުތައް އާންމު ގޮތެއްގައި ގަދަ ވާނެ ކަމަށާއި ރާޅުގެ އުސްމިން ހުންނާނެ ކަމަށް ލަފާކުރެވެނީ4ފޫޓާއި 8 ފޫޓާއި ދެމެދުގައި ކަމަށް މޫސުމާއި ބެހޭ ގައުމީ އިދާރާ އިން ވިދާޅުވިއެވެ.\nމޫސުން ގޯސްވެ، ކަނޑުތައް ގަދަވާނެކަމަށް ލަފާކުރެވޭތީ ހުރިހާ ފަރާތްތަކުން، ހާއްސަކޮށް ކަނޑުފަތުރުކުރާ ފަރާތްތަކުން ސަމާލުވުމަށް މޫސުމާއި ބެހޭ ގައުމީ އިދާރާ އިން އިލްތިމާސް ކުރައްވައެވެ.


"ކަލާ ރަން" 2017: މޫސުން ގޯސްވުމުން ފަސްކޮށްފި\n"ކަލާ ރަން" 2017\nކަލާ ރަން ބާއްވާނެ ތާރީހެއް ފަހުން އިއުލާންކުރެވޭނެ\n2 ޑިސެންބަރ 2017 | ހޮނިހިރު 09:16\nއުރީދޫ ކަލާރަން ލޯންޗުކުރި ރަސްމިއްޔާތުގެ ތެރެއިން\nއުރީދޫ އިން އިންތިޒާމު ކޮށްގެން ބާއްވަން ހަމަޖެހިފައިވާ "ކަލާ ރަން" ފަސްކޮށްފިއެވެ.\nއުރީދޫ އިން ބުނީ މޫސުން ގޯސްވުމާ ގުޅިގެން ކަލާ ރަން ފަސްކުރެވިފައިވާ ކަމަށާއި، މި ދުވުން ދެން އޮންނާނެ ދުވަހެއް ކުރިޔަށް އޮތް ދުވަސްތަކުގައި އިއުލާންކުރާނެ ކަމަށެވެ.\nޔުނިކްސް ސްޕޯޓްސްއާ ގުޅިގެން އުރީދޫ އިން ހޮނިހިރު ދުވަހު ބޭއްވުމަށް ހަމަޖެހިފައި އޮތް ކަލާރަން ފަސްކޮށްފައިވާއިރު، މޫސުން ގޯސްވުމުގެ ސަބަބުން ގިނަ އިވެންޓްތައް ދަނީ ފަސްކުރެވެމުންނެވެ.\nމި ދުވުމާ ބެހޭގޮތުން އުރީދޫގެ ސީއީއޯ ނަޖީބް ހާން ވިދާޅުވީ، މީގެ އަމާޒަކީ ދުޅަހެޔޮ ދިރިއުޅުމަކަށް، ދުވުމަކީ މަޖާ އަދި އުފާވެރިކަން ގެނުވައިދޭނެ ހަރަކާތެއްކަން އަންގައިދިނުން ކަމަށެވެ. އަދި ތަފާތު ހަރަކާތްތަކެއް ހިމެނޭ، ފަސް ކިލޯމީޓަރުގެ މި ދުވުމަކީ އަލަށް ދުވާ ފަރާތްތަކާއި އާއްމުކޮށް ދުވާ ފަރާތްތަކަށް ވެސް ބައިވެރިވެ ގުޅުން ބަދަހިކޮށްލަން ލިބޭ ފުރުސަތެއް ކަމަށް ވެސް ވިދާޅުވި އެވެ.\nއުރީދޫ ކަލާ ރަންގައި ކޮންމެ ކިލޯމީޓަރަކަށް ދުވެ ނިމުމުން، ބަހައްޓާފައިވާ ކުލަ ސްޓޭޝަންތަކުން، ކުލަގަދަ ގޮތެއްގައި އެކަން ފާހަގަ ކުރާނެއެވެ. މިއީ ވަކި ވަގުތެއްގެ ތެރޭގައި ނިންމަން ޖެހޭ ރޭހަކަށް ނުވާތީ، ހިނގާފައި، ޖޮގްކޮށްފައި، ދުވެފައި ނުވަތަ ނަށަމުން ވިޔަސް ރޭސް ނިންމިދާނެ އެވެ.\nހަތް އަހަރުން މަތީގެ ހުރިހާ އެންމެންނަށް ވެސް، އެއްވެސް ފީއަކާ ނުލާ މި ދުވުމުގައި ބައިވެރިވުމުގެ ފުރުސަތު ވަނީ ހުޅުވާލާފަ އެވެ. އަދި ކަލާ ރަންގެ އޮފިޝަލް ޓީޝާޓާއި އެހެނިހެން ހަދިޔާތައް ހިމެނޭ ކިޓެއް ވެސް މިހާރު ގަންނަން ލިބޭނެ އެވެ.\nއުރީދޫން ބުނީ، ކޮންމެ އަހަރަކު ވެސް ކަލާ ރަންގެ އޮފިޝަލް ޗެރިޓީ ޕާޓްނަރެއް ހޮވައި، މި ދުވުމުގެ ކިޓްތައް ވިއްކައިގެން ލިބޭ ވަކި ފައިސާގެ ވަކި ޕަސެންޓެއް އެ ފަރާތަށް ހަދިޔާ ކުރާނެ ކަމަށެވެ. އަދި އިތުރު އެހީތެރިކަމެއް ފޯރުކޮށްދޭން ބޭނުންވާ ފަރާތްތަކަށް އެ ފުރުސަތު ހުޅުވާލާނެ ކަމަށް ވެސް ބުންޏެވެ.


Candidate in javaabu dhehvan vee mi suvaalu thakah!\nކެންޑިޑޭޓުން ޖަވާބު ދެއްވަންވީ މި ސުވާލުތަކަށް!\nރައީސް ޔާމީން އާއި އިބްރާހިމް މުހައްމަދު ސޯލިހު --\nމި ހިނގަނީ ރިޔާސީ އިންތިހާބުގެ އެންމެ ފޯރި ގަދަ ދުވަސްވަރެވެ. "ގަދަފަދަ" ޕީޕީއެމް އާއި "މާސިންގާ" ކޯލިޝަންގެ ލަޝްކަރުތައް މުޅި ރާއްޖޭގެ އެކި ސިޓީތަކާއި ރަށްތަކަށް ރުކުރުވާލާފައިވާ އިރު "ސައިޒު" ދައްކާލަން ފުލުފުލުގައި ބޮޑެތި ޖަލްސާތައް ދަނީ ބާއްވަމުންނެވެ. ކެންޑިޑޭޓުންގެ ވާހަކަތަކާއި ވައުދުތަކުން ޓީވީތަކާއި ނޫސްތައް ފުނި ޖެހެމުން އަންނަ އިރު މި ފަހަރުގެ އިންތިހާބުގައި އެންމެ ފޯރީގައި ކުރާ އެހެން ކަމެއް ވެސް އޮވެ އެވެ. އެއީ ދެ ކެންޑިޑޭޓުންގެ ދެމެދުގައި ކުރާ "ސުވާލުގެ ހަނގުރާމަ" އެވެ.\nސުވާލު މޫސުން "އިފްތިތާހު" ކޮށްދެއްވީ ޕީޕީއެމްގެ ކެންޑިޑޭޓު ރައީސް އަބްދުﷲ ޔާމީން އަބްދުލް ގައްޔޫމް އެވެ. އެމަނިކުފާނުގެ ރަނިން މޭޓު ޕީޕީއެމްއާ ގުޅިވަޑައިގަތް ރޭ، ރައީސް ދެއްކެވި ވާހަކަފުޅުގައި ގާތްގަނޑަކަށް 20 އަކަށް މިނެޓު އެމަނިކުފާނު ހޭދަ ކުރެއްވީ އިދިކޮޅު އިއްތިހާދުގެ ކެންޑިޑޭޓު އިބްރާހިމް މުހައްމަދު ސޯލިހު (އިބޫ)އަށް ޖަވާބު ދޭން އުނދަގޫ ވާނެ ސުވާލުގެ "ލޮންސިތަކެއް" ފޮނުވާލުމަށެވެ. އޭގެ ފަހުން އެމަނިކުފާނުގެ ފަހަތްޕުޅުން ޕީޕީއެމްގެ ލީޑާޝިޕްގެ ބޭފުޅުންވެސް އަންނަނީ ތަކުރާރުކޮށް އެތަށް ސުވާލުތަކެއް އިދިކޮޅު ފަރާތްތަކާ ކުރިމަތި ކުރުވަމުންނެވެ.\n"ރައީސް ނަޝީދުގެ ސަރުކާރުން ކުރައްވާފައި ހުރި ކަންކަން ތަކުރާރު ކުރައްވާނެތޯ ރައްޔިތުންނަށް އިބޫ ވިދާޅުވެދެއްވަން ޖެހޭ، ރާއްޖޭގެ ހަރުމުދާ ވިއްކާނަންތޯ؟ އަނެއްކާ ވެސް އެއާޕޯޓު ބޭރު ބަޔަކަށް ވިއްކާލާނެތޯ، އެފަހަރު އޭގެން ރާއްޖޭގެ ހަޒާނާއަށް އެހާ ކުޑަ ފައިސާއެއް ވަނީ ކީއްވެގެން ކަން ސާފުކޮށްދެއްވަން ޖެހޭ، އިސްލާމީ އުސޫލުތައް ހިންގާނެ ކަމާއި މަރުގެ ހުކުމް ތަންފީޒު ކުރައްވާނެތޯ؟ އަދުލު އިންސާފަށް ނުފޫޒު ފޯރުވައިގެން 1 ފެބްރުއަރީގެ އަމުރު ނެރުއްވީ ކީއްވެގެންތޯ؟"\nބައެއް ސުވާލުތަކުގެ ޖަވާބު ދެއްވުމަށް ފަހު އިދިކޮޅު އިއްތިހާދުން ވެސް ތިބީ ވަކި ދޫދޭ ގޮތަކަށް ނޫނެވެ. ރަށްތަކަށް ކުރައްވާ ދަތުރުފުޅުތަކުގައި ނުވަތަ އިދިކޮޅުން ބާއްވާ ރެލީތަކުގައި ރައީސް ޔާމީން އާއި އެމަނިކުފާނުގެ ސަރުކާރުގެ ތެރެއިން ފެންމަތިވެފައިވާ ހިޔާނާތުގެ ބިތުފަންގި ހާމަ ކުރުމަށް ގޮވާލާ، ބޮޑެތި ސުވާލުތަކެއް އިދިކޮޅުން ވެސް އަންނަނީ ރައީސް ޔާމީންއަށް އަމާޒު ކުރަމުން އެވެ.\nކޯލިޝަންގެ ޖަލްސާތަކުގައި ރައީސް ޔާމީންއަށް އަމާޒު ކުރާ ސުވާލުތަކަކީ؛ "އަހުމަދު އަދީބު ހުރިހާ ހިޔާނާތެއް ހިންގެވި އިރު ރައީސް ޔާމީން ކޮބައިތޯ؟ އެމްއެމްޕީއާރްސީ ހިޔާނާތުގެ ރިޕޯޓު ކޮބައިތޯ؟ ރިލްވާން މަރާލި މައްސަލާގެ ތަހުގީގު ކުރިޔަށް ނުދިޔަައީ ކީއްވެތޯ؟ ރައީސް، މަރުގެ ހުކުމް އަދިވެސް ތަންފީޒެއް ނުކުރައްވަނީ ކީއްވެތޯ؟ބިލިއަނުން ފައިސާ ގެއްލުނު އިރު މަނިކުފާނަށް އެނގިވަޑައި ނުގަތީ ކީއްވެގެންކަން ވިދާޅުވެދެއްވާ، ވީހާ ވައުދުތައް ކޮބާތޯ މަސްވެރިންނަށް ދޭން ބުނި 10،000 ރުފިޔާ ކޮބައިތޯ އެޅުނު ފްލެޓެއް ދައްކަ ބަލަ؟ ނޫނީ އައިޖީއެމްއެޗް އިމާރާތާއި އެހެން ތަރައްގީގެ މަޝްރޫއުތަކުގެ އަގު އިންތިހާއަށް ބޮޑުވީ ކީއްވެތޯ އެވެ.\nއިންތިހާބުގެ ދުވަސް ޖެހެން ކުޑަތަންވެ، ޕާޓީތަކުގެ ސިޔާސީ "ފަހު ތަޅާލުންގަނޑު" ކުރިޔަށް ދާއިރު މި ސުވާލު މޫސުމުގައި ރައްޔިތުންގެ ސުވާލު ވެސް ދެ ކެންޑިޑޭޓުންނަށް އެބަ އޮތެވެ. މިއީ މިފަހުން އިންތިހާބުތައް ބާއްވަން ފެށި ފަހުން، "އެއް ބުރުން" ވެރިއަކު ހޮވަން ރައްޔިތުންނަށް ލިބޭ ފުރަތަމަ ފަހަރެވެ.\nއެ ބޮޑު ނިންމުން ނިންމަން 10 ދުވަހަށް ވެފައިވާ އިރު ދެ ފަރާތުން ވެސް ކުރިޔަށް އޮތް ފަސް އަހަރު ރާވާލާފައިވާ ގޮތެއް ނޭނގެ އެވެ. ސިޔާސަތުތައް ބައްޓަން ކުރާނެ ގޮތެއް ވެސް އެނގޭ މީހަކު ނެތެވެ. ރައްޔިތުން ގޮތް ނިންމަންވީ ދެ ކެންޑިޑޭޓުންނަށް އެއް ބޭފުޅަކު އަނެއް ބޭފުޅަކަށް ކުރައްވާ، "ޖަވާބު ނުލިބޭ" ސުވާލުތަކަށް ބަލައިގެން ހެއްޔެވެ؟ ނޫނީ ޖަލްސާތަކުގެ ސައިޒަށް ބަލާފައި ހެއްޔެވެ؟ ޕީޕީއެމް އާއި އިދިކޮޅު ކޯލިޝަންގެ މެނިފެސްޓޯތައް ކޮބާ ހެއްޔެވެ؟\nތަރައްގީއާ ހަމައިން ނިމުނީތަ؟\nޕީޕީއެމްއަށް ވޯޓު ދޭން ޖެހޭ އެންމެ ބޮޑު ސަބަބު ކަމަށް މިއަދާ ހަމަޔަށް ވެސް އެ ޕާޓީ އިން ދައްކަމުން އަންނަ ވާހަކައަކީ އިދިކޮޅުގައި ތިއްބެވި ދެ ރައީސުންނަށް ވެސް ނުގެނެސްދެވުނު އުމްރާނީ ތަރައްގީގެ ބިޔަ ބޮޑެތި މަޝްރޫއުތައް ކުރު މުއްދަތެއްގައި ރައީސް ޔާމީން ގެނެސްދެއްވާފައިވާތީ އެވެ. ރައީސް ޔާމީންގެ ވާހަކަފުޅުތައް ވެސް ފޯކަސް ކުރައްވަނީ އިދިކޮޅުގެ ވެރިކަންތަކުގައި ރައްޔިތުން ކުރި ހިތި ތަޖުރިބާތައް ހަނދާންތައް އާކޮށްދެއްވުމަށާއި އެމަނިކުފާނުގެ ވެރިކަމުގައި ރައްޔިތުންނަށް ލިބެމުން އަންނަ ތަރައްގީގެ ވާހަކަތައް ކިޔައި ދެއްވުމަށެވެ. އެ ވާހަކަތައް ރައްޔިތުންނަށް "ވިއްކަން" ވެސް ފަސޭހަ ވަނީ ބްރިޖުން ދުއްވާލަން ލިބި، ބޯ ހިއްލާ ބަލާލާއިރު 25 ބުރީގެ އިމާރާތް ފެންނަން ހުރީމަ އެވެ.\nނަމަވެސް ސުވާލަކީ ތަރައްގީގެ ވާހަކަތަކާ ހަމައިން ޕީޕީއެމްގެ "ފޮތް ލައްޕާލަނީ" ހެއްޔެވެ؟ ތަރައްގީ ޔަގީންވާނެކަން ފަސް އަހަރު ތެރޭ ދައްކުވައިދީފި އެވެ. ނަމަވެސް ވޯޓު ކަރުދާހުގައި އޮންނާނެ 1 ނަމްބަރު ކެންޑިޑޭޓު ގޮޅީގައި ފާހަގަ ޖަހަން އެވަރުން ފުދޭނެތޯ ސުވާލު އުފެދެ އެވެ. އެމަނިކުފާނު ދެވަނަ ދައުރަކަށް އިންތިހާބު ކުރުމުގެ ކުރިން، ތަރައްގީގެ ބޭރުން ރައްޔިތުންގެ އެތަށް ސުވާާލެއް އަދިވެސް އެބަ ހުއްޓެވެ!\nގައުމެއްގެ ތަރައްގީއަށް އޮތް އެންމެ ބޮޑު ހުރަހަކީ ސިޔާސީ ހަލަބޮލި ކަމާއި ރައްޔިތުން ބައިބައިވުންކަން އެންމެ ބޮޑަށް ތަޖުރިބާ ކުރެއްވި އެއް ބޭފުޅަކަށް ރައީސް ޔާމީން ވާނެ އެވެ. އެމަނިކުފާނު ގެނެސްދެއްވަން މަސައްކަތް ކުރި އައި ހެވަން އާއި އެސްއީޒެޑްގެ މަޝްރޫއުތަކާއި ފ. އަތޮޅުގެ އިންވެސްޓްމަންޓު ފަދަ މަޝްރޫއުތަކަކީ ހަގީގަތުގައި ވެސް ރާއްޖެއަށް ބިލިއަނުން ފައިސާ ވަންނާނެ ބޮޑެތި އިންވެސްޓްމަންޓުތަކެެކެވެ. ނަމަވެސް އެފަދަ ގިނަ މަޝްރޫއެއްގައި ބުރެކި ޖެހިފައި އެ ހުރީ ސިޔާސީ ގޮތުން ރައީސް ޔާމީންގެ ސަރުކާރުން ކުރިމަތިލާން ޖެހުނު ފިއްތުންތަކާ ހެދި އެވެ. އިދިކޮޅު ފަރާތްތަކުން ކުރަމުން ގެންދާ މުޒާހަރާތަކާއި ސިޔާސީ އިސް ބަޔަކު ޖަލަށްލީ ގޮތާ މެދު ސުވާލު އުފައްދާ ދައްކާ ވާހަކަތަކާ ހެދި ތަރައްގީއަށް ބުރޫއަރާ ކަން އެކަމުން އެނގެ އެވެ.\nމިސާލަކަށް ރައްޔިތުން ނިންމީ އިތުރު ފަސް އަހަރު ރައީސް ޔާމީންއަށް ދޭންށެވެ. އެހެންވީއާ އަނެއްކާ ވެސް ފެނިގެން ދާނީ ސަރުކާރާ ދިމާލަށް އަންނަ ކޮންމެ ސިޔާސީ ރޯޅިއަކާއެކު، އެތަށް ބަޔަކު ޖަލުގެ ތޭރިތަކު ތެރެއަށް ވައްދާލާ ތަން ހެއްޔެވެ؟ ހަމަގައިމުވެސް ސިޔާސީ އެތަށް ބަޔަކު ޖަލުގައި ތިބޭހަ ހިނދަކު ޕްރެޝަރުތައް އަންނާނެ އެވެ. މިހާރު ވެސް އެމެރިކާ އާއި ބޭރުގެ ފަރާތްތަކުން މިނިވަން އިންތިހާބެއް ބޭއްވުމުގެ ނަމުގައި އެ ދެނީ އެ އިންޒާރުތަކެއް ނޫން ހެއްޔެވެ؟ އެހެންކަމުން މިދިޔަ ފަސް އަހަރުގެ ތެރޭގައި އެންމެ ބޮޑަށް ފައިލްވި އެއް ކަންތައް ކަމަށްވާ، ސިޔާސީ ހަމަޖެހުން ގާއިމް ކުރުމަށް ވިސްނަނީ ކިހިނެއް ހެއްޔެވެ؟ މި ހަލަބޮލި ކަމުގައި އަބަދު ތެޅިބާލަންވީ ހެއްޔެވެ؟\nއަދުލްއިންސާފުގެ ނިޒާމްގެ ބޮއްސުންލާފައި އޮތްވަރުން ރައީސް ޔާމިންއަށް ވެސް އޭގެ ހިތި ނަތީޖާ ތަހަންމަލު ކުރަން ޖެހިއްޖެ އެވެ. އިންސާފު ހޯދަންދާ ކޯޓުތައް "ގަނެ ވިއްކާ ބާޒާރެއް" ގޮތަށް ރައްޔިތުންނަށް ސިފަ ކުރެވޭ އެތަށް ކަމެއް ހިނގައިފި އެވެ. އެހެންކަމުން ކުރިޔަށް އޮތް ފަސް އަހަރު އަދުލްއިންސާފުގެ ނިޒާމް ހަރުދަނާ ކުރުމަށާއި ވަކިން ހާއްސަކޮށް ރައްޔިތުން އިތުބާރު ކޯޓުތަކަށް އަލުންް ހޯދައިދިނުމަށް ރާވާފައި އޮތީ ކޮން ކަމެއް ހެއްޔެވެ؟\nގާނޫން އަސާސީއަށް ފަރުމާކޮށްފައިވަ ގޮތާހެދި ރައީސްއަކަށް ފަސް އަހަރު ތެރޭ ކުރިމަތިލާން ޖެހޭ ގޮންޖެހުންތަކުގެ ވާހަކަ ވެސް މަނިކުފާނު ދައްކަވަ އެވެ. ނަމަވެސް އެ ނިޒަމުގައި ހުރި ގޮއްޖެހުންތައް ފިލުވަން ގެންނަ ހައްލަކީ ކޮބާ ހެއްޔެވެ؟\nއިދިކޮޅުގެ ބަހާއި އަމަލު ދިމާވާނެތަ؟\nއަދުލް އިންސާފު ގާއިމް ކުރުމާއި އަމާން "ޖަޒީރާ" ގައުމަކަށް ރާއްޖެ ހެދުމުގެ ވާހަކަތަކަކީ ވެސް އިންތިހާބުގެ ނަތީޖާ އަނބުރާލެވިދާނެ ފަދަ ބުރަދަނެއް ހުންނަ ވާހަކައެކެވެ. އެއީ ސިޔާސީ އެތަށް ބަޔަކު ޖަލަށްލުމާއި އަނިޔާވެރިކަމާއި ފަސާދަ އާއި ހަލަބޮލިކަމަށް ތާއީދު ނުކުރާ މީހުން މަދެއް ނުވާނެ އެވެ. އިދިކޮޅުން ވައުދު ވަނީ އެ ހަމަޖެހުން ރާއްޖޭގައި ގާއިމްކޮށްދިނުމަށެވެ.\nސިޔާސީ ހަމަޖެހުމާއި ރާއްޖެ އަމާން ބަނދަރަކަށް ގެންގޮސްދޭނެ ކަމަށް ކޯލިޝަނުން ބުނަަމުން ގެންދިޔަ ނަމަވެސް، އެ ކޯލިޝަންގެ ބައެއް އަމަލުތަކާ ހެދި މިހާރު ވެސް ފެނިގެން ދަނީ ބައިބައިވުމާއި ހަަމަނުޖެހުންތައް "އަޑިއަޑިން" ހިނގާ މަންޒަރެވެ. ކޯލިޝަނަށް މި އިންތިހާބުގައި ދިމާވާނެ އެންމެ ބޮޑު ޗެލެންޖަކަށް ވާނީ އެ މައްސަލަ އެވެ.\nއިބޫ ނިސަބަތްވާ ޕާޓީ އިން ބޭނުންވަނީ ބަރުލަމާނީ ނިޒާމެކެވެ. އެކަމަށް ރައީސް މައުމޫންއާ، އަދާލަތާއި ޖޭޕީ ދެކޮޅެވެ. ފަސް އަހަރު ވެރިކަން ކުރަން ބޭނުންވާ ގޮތް ހަަމަކޮށްދޭން ރައީސް މައުމޫންއާ އަދާލަތުން ވެސް ނެރުނީ ވަކިވަކި މެނިފެސްޓޯތަކެވެ. ޖޭޕީގެ ގޮތެއް އަދި ނޭނގެ އެވެ. އެހެންވެ ސުވާލަކީ އިންތިހާބުގެ ކުރިން މިފަދަ މަންޒަރުތައް ފެންނިގެންދާނަމަ ވެރިކަމަށް ހޮވިއްޖެ ނަމަ ސުލްހަވެރިކަން އަންނާނެ ކަމަށް ރައްޔިތުން އޮތީ ކިހާ ޔަގީންކަމެއް ހެއްޔެވެ؟\nއަދުލްއިންސާފުގެ ވާހަކައަކީ އަނެއް ކަމެވެ. ޓްރާންސިޝިނަލް ޖަސްޓިސް ޕީރިއަޑެއްގެ ވާހަކަ އެމްޑީޕީގެ މެނިފެސްޓޯގައި ވެސް ބުނެ އެވެ. އިބޫގެ ވައުދުތަކުގެ ތެރޭގައި ފުރަތަމަ ދުވަހު "ހުރިހާ ސިޔާސީ ފަރާތްތައް" ޖަލުން ދޫކޮށްލާ، މިނިވަން ކުރާނެ ވާހަކަ ވިދާޅުވެ އެވެ. ސުވާލަކީ ދޫކޮށްލާ ހުރިހާ ސިޔާސީ ފަރާތްތަކުގެ ތެރޭގައި އަދީބާއި ޒިޔަތު ވެސް ހިމެނޭ ހެއްޔެވެ؟ ނޫނީ އެއީ ސުވާލު އުފެދޭ ގޮތަށް ބަންދުކޮށްފައި ހުރި ކާނަލް ނާޒިމްއާ މައުމޫން ފަދަ ބޭފުޅުން އެކަނި ހެއްޔެވެ؟ ރައީސް ނަޝީދު އެއްވެސް ކުށެއް ކުރެއްވި ހެއްޔެވެ؟ އެހެންވެއްޖެ ނަމަ އިބޫގެ ވެރިކަމުގައި އެމަނިކުފާނަށް އޭގެ އަދަބު ލިބޭނެ ހެއްޔެވެ؟ ހުރިހާ ފަރާތްތަކަކީ އެއްވެސް ކުށެއް ނެތް ބައެއްކަން ވެރިކަމުގެ ފުރަތަމަ ދުވަހު ކަނޑައަޅާނީ ގާނޫނީ ކޮން ހަމައަކުން ހެއްޔެވެ؟ އަދުލަށް އިންސާފު ކުރުމަކީ މިއީ ހެއްޔެވެ؟\nކޮންމެއަކަސް މިދިޔަ އަހަރުން ފެށިގެން ވެސް މެނިފެސްޓޯ ވަރަށް އަވަހަށް ނެރޭނެ ވާހަކަ ރައީސް ޔާމީން ވިދާޅުވެ އެވެ. އިބޫ ދާދި ފަހުން ވިދާޅުވީ ހުރިހާ ޕާޓީތަކަށް އެއްބަސްވެވޭ މެނިފެސްޓޯ އޮތީ ތައްޔާރަށް ކަމަށެވެ. އެހެންވީއާ ދެ ކެންޑިޑޭޓުންނަށް ވެސް މެނިފެސްޓޯ ނުނެރެވިގެން މިއުޅެނީ ކީއްވެ ހެއްޔެވެ؟ އެއް ބަޔަކު ނެރޭތޯ ބަލަބަލާ ހުއްޓީ އިންތިހާބާ އަރާ ހަމަމިވަނީ އެވެ. ރައްޔިތުންނަށް ގޮތް ނިންްމަން ފުރުސަތު ދޭން ޖެހޭ ނޫން ހެއްޔެވެ؟\nރައީސް އަބްދުﷲ ޔާމީން އިބްރާހިމް މުހައްމަދު ސޯލިހު\nވީ އެއްވެސް ކަމެއް ހަނދާނަކު ނެތް!


UEFA mubaaraiy Addu gai baavan mashvaraakohfi | Mihaaru\n15 އަހަރުން ދަށުގެ އިންޓަ ސްކޫލް ފުޓްބޯޅަ މުބާރާތުގެ މެޗެއްގެ ތެރެއިން.-- ފޮޓޯ: އިމޭޖަސް.އެމްވީ\nޔުއެފާ މުބާރާތް އައްޑޫގައި ބާއްވަން މަޝްވަރާކޮށްފި\n17 ޖޫން 2019 - 18:387comments\nޔުއެފާގެ އެހީގައި އެފްއޭއެމުން ޒުވާން ކުޅުންތެރިންނަށް ފުރުސަތު ހޯދައިދޭން 15 އަހަރުން ދަށަށް ހާއްސަކޮށްގެން ޖުލައި މަހު ބާއްވާ ފުޓްބޯޅަ މުބާރާތް އައްޑޫގައި ކުރިއަށްގެންދިއުމަށް މަޝްވަރާކޮށްފި އެވެ.\nސްޕޯޓްސް މިނިސްޓްރީ އާއި އެފްއޭއެމް ގުޅިގެން ބާއްވާ މި މުބާރާތުގައި ރާއްޖޭގެ އިތުރުން ދެން ކުޅޭނީ ބޫޓާނާއި ސައުދީ އަރަބިއާގެ އިތުރުން ލެޓްވިއާ އެވެ. މީގެ ކުރިން މި މުބާރާތުގައި ކުޅެން ސްރީ ލަންކާ ވެސް ބޭނުންވި ނަމަވެސް ފަހުން އެ ޓީމު ބައިވެރިނުވެ އެވެ. މިއީ ބޭރުގެ ގައުމުތަކާ އެކުގައި ރާއްޖޭގައި ރަސްމީ ފެންވަރެއްގައި ބޭއްވޭ އެންމެ ބޮޑު ޔޫތު މުބާރާތެވެ.\nއެފްއޭއެމްގެ ޖެނެރަލް ސެކްރެޓަރީ ހުސެއިން ޖަވާޒް (ޖަވާ) "މިހާރަ"ށް ވިދާޅުވީ ޔުއެފާއާ ގުޅިގެން ބާއްވާ ޔޫތު މުބާރާތް އައްޑޫގައި ބޭއްވުމުގެ ގޮތުން އެކި އިދާރާތަކާ އެކު ބައްދަލުކޮށް މަޝްވަރާކޮށްފައިވާ ކަމަށެވެ. އަދި ހުރިހާ ފަރާތްތަކާ އެކު ދެން ހުރި މުހިއްމު ކަންތައްތަކާ ބެހޭގޮތުން ކުރިއަށް ދުވަސްތަކުގައި ވާހަކަދައްކައި ގޮތެއް ނިންމަން ހަމަޖެހިފައިވާ ކަމަށް ވިދާޅުވި އެވެ.\nއައްޑޫގައި މި މުބާރާތް ބޭއްވުމުގެ ގޮތުން އިއްޔެ ބޭއްވި މަޝްވަރާ ބައްދަލުވުމުގައި އެފްއޭއެމްގެ އިތުރުން ބައިވެރިވީ އައްޑޫ ސިޓީ ކައުންސިލާއި ސްޕޯޓްސް މިނިސްޓްރީ، ޕޮލިސް، އެމްއެންޑީއެފް އަދި އެމްޕީއެލް އެވެ. މުބާރާތް ތާވަލުކޮށްފައިވަނީ އަންނަ މަހު 20 ވަނަ ދުވަހު ފަށާ ގޮތަށެވެ.\nމީގެ ކުރިން އެފްއޭއެމްގެ ޓެކްނިކަލް ޑިރެކްޓަރު އިހުސާން އަބްދުލް ގަނީ (ސާންތީ) "މިހާރަ"ށް ވިދާޅުވީ މިއީ އެފްއޭއެމުން ވަރަށް ގިނަ ގޮތްގޮތުން މަސައްކަތްކޮށްގެން ޔުއެފާއާ މަޝްވަރާކޮށް ހޯދި މުބާރާތެއް ކަމަށާއި މި މުބާރާތުގެ ސަބަބުން ގިނަ ކުޅުންތެރިންތަކަށް ފުރުސަތުތަކެއް ލިބިގެންދިއުމަކީ ޔޫތު ފުޓްބޯޅަ އިތުރަށް ކުރިއަރައިގެންދާނެ ކަމެއް ކަމަށެވެ.\nއެފްއޭއެމުން ވަނީ ޔޫތު ފުޓްބޯޅަ ކުރިއެރުވުމަށް ދެ އަހަރުގެ ޕްލޭނެއްގެ ދަށުން އޭއެފްސީ 16 އަހަރުން ދަށުގެ މުބާރާތަށް ކޮލިފައިވުމަށް ޔޫތު ފުޓްބޯޅަ ކޯޗެއްގެ ގޮތުގައި ކުރީގެ އެއް ވަނަ ކުޅުންތެރިއާ އިސްމާއިލް އާސިފް (ކުޑަހީނާ) ހަމަޖައްސައިފަ އެވެ. ފުޓްބޯޅައިގެ ޖީލެއް ބިނާކުރުމުގެ ޒިންމާ ކުޑަހީނާއާ ހަވާލުކުރިއިރު، ޖުލައި މަހު ބާއްވާ މުބާރާތުގައި ވެސް ކުޑަހީނާ ޓީމު ތައްޔާރުކުރުމުގައި އެހީތެރިވާނެ އެވެ.\nކުލަބު މޯލްޑިވްސް އިން ވަނީ 2017 ވަނަ އަހަރު ބޭރުގެ އެކެޑަމީތަކަށް ދައުވަތު ދީގެން 16 އަހަރުން ދަށަށް ހާއްސަކޮށްގެން އިންވިޓޭޝަނަލް ކުލަބު މުބާރާތެއް ރާއްޖޭގައި ބާއްވާފަ އެވެ. އެ މުބާރާތުގެ ޗެމްޕިއަންކަން ހޯދީ ރާއްޖޭގެ ރާއްޖޭގެ އާލީ ޓަޗް ފުޓްބޯލް އެކަޑަމީ (އީޓީއެފްއޭ) އެވެ. އީޓީއެފްއޭ އަކީ ތަޖުރިބާކާރު ކޯޗު ހީނާ އަހުމަދު ސަލީމް (ބޮޑުހީނާ) ހިންގާ އެކެޑަމީއެކެވެ. އެ ފަހަރު އެ ޓީމުގެ ކޯޗަކަށް ހުރީ ކުޑަހީނާ އެވެ.\nރާއްޖޭގައި މީގެ ކުރިން ބޭއްވި އެންމެ ބޮޑު ފުޓްބޯޅަ މުބާރާތުގެ ބައެއް މެޗުތައް އައްޑޫގައި ކުޅުނެވެ. އެއީ 2014 ވަނަ އަހަރު އޮތް އޭއެފްސީ ޗެލެންޖް ކަޕްގެ މެޗުތަކެވެ. އޭގެ ފަހުން 2015 ވަނަ އަހަރު މިނިވަން ދުވަހުގެ ހަރަކާތްތައް ކުރިއަށް ގެންދަނިކޮށް ގަލޮޅު ދަނޑުގެ ވިނަގަނޑު ހަލާކުވުމުގެ ސަބަބުން ޕްރެޒިޑެންޓްސް ކަޕްގެ މެޗުތައް ވެސް އައްޑޫގައި ކުޅުނެވެ. އަދި އެ މުބާރާތުގެ ފައިނަލް ވެސް އޮތީ ހިތަދޫ ޒޯން ސްޓޭޑިއަމްގަ އެވެ.\nމި އަހަރުގެ ސައުތު އޭޝިއާގެ 21 އަހަރުން ދަށުގެ ބެޑްމިންޓަން މުބާރާތް ބޭއްވުމަށް ނިންމާފައިވަނީ އައްޑޫގަ އެވެ. އެ މުބާރާތަށް ތައްޔާރުވުމުގެ ގޮތުން އައްޑޫގައި ބެޑްމިންޓަން ކޮމްޕްލެކްސެއް އެޅުމުގެ މަސައްކަތް ދާދި ފަހުން ވަނީ ފަށައިފަ އެވެ.


Real supporter in aharenge ninmun balaigannaane kamah unmeedhu kuran: Mbappe - One Online\nއެމްބާޕޭ ޕީއެސްޖީ އަލްޓްރާސްގެ ސްކާފަކާއެކު --- ފޮޓޯ/ އޭޕީ\nރެއާލް މެޑްރިޑަކީ އަބަދުވެސް އިހުތިރާމު ކުރާ ކްލަބެއް ކަމަށާއި، ޕީއެސްޖީގައި މަޑުކުރަން ނިންމި ނިންމުން ރެއާލް ސަޕޯޓަރުން ބަލައިގަންނާނެ ކަމަށް އުންމީދުކުރާ ކަމަށް ފްރާންސްގެ ތަރި ކިލިއަން އެމްބާޕޭ ބުނެފިއެވެ.\nއެމްބާޕޭ އެފަދަ ގޮތަކަށް ވާހަކަ ދައްކާފައިވަނީ ޕީއެސްޖީން އޭނާއަށް ހުށަހެޅި އާ އެއްބަސްވުމުގައި ސޮއިކުރުމަށްފަހު، މިއަދު ބޭއްވި ހާއްސަ ޕްރެސް ކޮންފަރެންސްގައެވެ. އެމްބާޕޭ ޕީއެސްޖީއާއެކު އެއްބަސްވުން އާކުރީ ރެއާލްއާ އެކުވެސް އެއްބަސްވުމަކަށް ދިޔުމަށްފަހު، "ޔޫ ޓާން" އެއް ނަގައިފައެވެ. އެކަމުގެ ސަބަބުން ރެއާލްގެ ސަޕޯޓަރުންގެ ނުރުހުންވެސް އެމްބާޕޭއަށް ވަނީ އަމާޒުވެފައެވެ.\nމިދިޔަ ސީޒަން ނިންމުމަށްފަހު އެމްބާޕޭ އަމިއްލައަށް ރެއާލްއަށް ބަދަލުވާން އެދުނު އިރު، އެފަހަރު ޕީއެސްޖީން ދޫ ނުކުރީއެވެ. އޭރު އޮތް ގޮތުން މިސީޒަނުގެ ނިޔަލަށް ޕީއެސްޖީން އެމްބާޕޭއާއެކު ވެފައިވާ އެއްބަސްވުމުގެ މުއްދަތު އޮތީ ހަމަވާށެވެ. އެ މުއްދަތު ހަމަވާން ކުޑަ ދުވަސް ކޮޅަކަށް ވެފައި އޮތް އިރުވެސް އެމްބާޕޭގެ ނިންމުން އޮތީ ރެއާލްއަށް ދާ ގޮތަށް ނަމަވެސް، ފަހުވަގުތު އެ ނިންމުން ބަދަލުކުރިއެވެ. ސޮއިކުރުމުން ދޭ ބޮޑު ފައިސާއަށްވެސް ބަލައި އެމްބާޕޭ ނިންމުން ބަދަލުކުރީ ޕީއެސްޖީގެ ހިންގުމުގައިވެސް ބަސް ބުނެވޭނެ ފަދަ ނުފޫޒެއް ދޭން އެއްބަސްވެގެން ކަމަށް ސްޕެއިންގެ މީޑިއާތަކުން ބުނެފައިވެއެވެ.\nއެމްބާޕޭގެ ނިންމުމަށް ފާޑު ކިޔައި، ޕީއެސްޖީން ކުޅިވަރުގެ ރިވެތި އުސޫލުތައް ފުނޑާލާ ކަމަށް ބުނެ ލަލީގާއިން ވަނީ ރަސްމީ ބަޔާނެއްވެސް ނެރެފައެވެ. އެއީ އަނގަބަހުން ވި އެއްބަސްވުމެއް އެމްބާޕޭ ބަދަލު ކުރުމުންނެވެ.\n"އަހަރެން އަބަދުވެސް ރެއާލް އަށާއި، އެ ކްލަބުގެ ރައީސް ޕެރޭޒްއަށް ވަރަށް އިހުތިރާމު ކުރަން. އަހަރެން އުފާކޮށްދޭން ރެއާލްއިން ވަރަށް ބޮޑަށް މަސައްކަތްވެސް ކުރި. އެހެންވެ އަހަރެން ޕާސަނަލީ ޕެރޭޒްއަށް ގުޅައިގެން ހާލަތު ކިޔައިދިނީވެސް. އަހަރެން އުމުރުން އެންމެ 14 އަހަރުން ފެށިގެންވެސް ރެއާލްގެ ޖާޒީ ލައިގެން އުޅުނީ. އަހަންނަށް އެނގޭ ކަންކަން ހިނގައިދިޔަ ގޮތުން ރެއާލް ސަޕޯޓަރުން ވަރަށް ބޮޑަށް މާޔޫސްވާނެ ކަންވެސް. އެކަމަކު އަހަރެން ނިންމި ނިންމުން އެ ސަޕޯޓަރުން ބަލައިގަންނާނެ ކަމަށް އުންމީދުކުރަން. ރެއާލް ސަޕޯޓަރުން އަބަދުވެސް އަހަރެން ބަލައިގަންނާނެ،" އެމްބާޕޭ ޕްރެސް ކޮންފަރެންސްގައި ބުންޏެވެ.\nއެމްބާޕޭ ބުނީ މިދިޔަ އަހަރު ޕީއެސްޖީ ދޫކޮށް ދާން އުޅުނީ، އެއީ އޭރުގެ ހާލަތަށް ބަލައިފައި ކަމަށާއި، މިހާރު ޕީއެސްޖީގެ ޕްރޮޖެކްޓަށް ބަދަލުތަކެއް އައިސްފައިވުމާއެކު މަޑުކުރުން އެއީ އެންމެ ރަނގަޅު ނިންމުން ކަމަށްވެސް ދެކޭ ކަމަށެވެ. އޭގެ އިތުރުން އެމްބާޕޭ ފާހަގަކުރީ ފްރާންސަށް އޭނާގެ ހިތުގައި އޮންނަ ލޯތްބަކީވެސް ނިންމުން ނިންމުމުގައި ބޮޑު ދައުރެއް އަދާކުރި ކަމެއް ކަމަށެވެ.\nއެމްބާޕޭ އިތުރަށް ބުނީ އޭނާއަކީ ކުޅުންތެރިއެއް ކަމަށާއި، އޭގެ ބޭރުން ކްލަބަށް އެހެން އެއްވެސް ނުފޫޒެއް ފޯރުވަން އެއްވެސް ގޮތަކުން މަސައްކަތް ނުކުރާނެ ކަމަށެވެ. އެފަދަ ގޮތަކަށް އެމްބާޕޭ ވާހަކަ ދައްކާފައި ވަނީ އޭނާ ޕީއެސްޖީއާއެކު އަލަށްވި އެއްބަސްވުމުގައި ކްލަބުގެ ކޯޗު ކަނޑައެޅުމުގެ ބާރުގެ އިތުރުން ޓްރާންސްފާތަކަށް ބާރު ފޯރުވޭ ގޮތަށް އޮންނަ ކަމަށް ބައެއް މީޑިއާތަކުން ބުނެފައިވާތީއެވެ.\nއެމްބާޕޭގެ ޓްރާންސްފާގެ ވާހަކައަކީ މިދިޔަ ސީޒަނުން ފެށިގެންވެސް މީޑިއާތަކުގައި އެންމެ ގަދައަށް ދެކެވެމުން އައި ވާހަކައެކެވެ. ރެއާލްއަށް އެމްބާޕޭ އާނބަސް ބުނި ނަމަވެސް، ފަހުވަގުތު އެ ހާލަތު ބަދަލުވެގެން ދިޔައީ ތަފާތު ގޮތަކަށެވެ. ހާއްސަކޮށް އެކަން ކުރުމުގައި ޕީއެސްޖީގެ ވެރިޔާ ނަސޭރު އަލް ހެލައިފީ ކަންކަން ކުރި ގޮތުން ގިނަ ބަޔަކަށް ވަނީ ޝޮކެއް ލިބިފައެވެ.\nއެމްބާޕޭއަކީ މިވަގުތު ދުނިޔޭގައި ހުރި އެންމެ މޮޅު އެއް ކުޅުންތެރިޔާއެވެ. ފްރާންސާއެކު ޒުވާން އުމުރުގައި ވޯލްޑް ކަޕްވެސް ކާމިޔާބުކުރި އެމްބާޕޭ ވަނީ ޕީއެސްޖީއާއެކު މި އަހަރުގެ ފްރާންސް ލީގުވެސް ކާމިޔާބު ކޮށްފައެވެ. އޭނާ މި ސީޒަނުގައިވެސް ކުޅުނު 34 މެޗުން 25 ގޯލު ޖަހައި 17 ގޯލަކަށް އެސިސްޓް ކޮށްދީފައިވެއެވެ.\nހަބަރުތައް ބުނެފައިވާ ގޮތުގައި އެމްބާޕޭ ޕީއެސްޖީގައި މަޑުކުރުމުގެ ފަހަތުގައި ފައިސާއަށްވުރެ ބޮޑަށް ވަނީ ސިޔާސީ ނުފޫޒެކެވެ. އެއީ ގަތަރުގެ ވޯލްޑް ކަޕާ ގުޅުންހުރި ނުފޫޒެއް ކަމަށްވެސް ބައެއް ނޫސްތަކުން ވަނީ ބުނެފައެވެ.\nގުޅޭ ޓެގު ޕީއެސްޖީ ރެއާލް މެޑްރިޑް ފުޓްބޯޅަ ޓްރާންސްފާ މާކެޓް ޓްރާންސް ޓޯކްސް ކީލިއާން އެމްބާޕޭ\nލަލީގާ ރައީސް ޓެބާސްގެ ހޫނު ހަމަލާއެއް: "ނާސިރު ހީކުރަނީ އަހަރެމެން މިއީ މޮޔައިން ކަމަށް"\nމުސާރައިގެ ހަރަދުތައް ކުޑަކުރަން ޕީއެސްޖީން ބޭނުންވަނީ ނޭމާ ފޮނުވާލަން؟\nލަލީގާއިން ޕީއެސްޖީއާއި ސިޓީއާ ދެކޮޅަށް މައްސަލަ ހުށަހަޅައިފި\nޒިދާން ޕީއެސްޖީގެ ކޯޗުކަމާ ހަވާލުވާން އެއްބަސްވީތަ؟


އައްޑޫގައި ގެސްޓްހައުސްތަކަކާއި ހޮޓެލްތަކެއް ހެދުމަށް ހުޅުވާލައިފި - DhiDaily\nއައްޑޫގައި ގެސްޓްހައުސްތަކަކާއި ހޮޓެލްތަކެއް ހެދުމަށް ހުޅުވާލައިފި\nއައްޑޫ ސިޓީގެ އެކި ސަރަހައްދުތަކަށް ބަހާލައިގެން ޖުމްލަ 55 ގެސްޓްހައުސް އާއި ހަތް ސިޓީ ހޮޓެލްތަކެއް ހެދުމަށް ބިޑް ހުޅުވާލައިފި އެވެ.\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ވަނި އައްޑޫ ސިޓީގައި 8،000 ޓުއަރިސްޓު އެނދު ގާއިމުކުރައްވާނެ ކަމަށް މީގެކުރީން އިއުލާނުކުރައްވާފައެވެ. އެކަމާ ގުޅިގެން އައްޑޫ ސިޓީގެ އެކި ސަރަހައްދުގައި ސިޓީ ހޮޓެލްތަކާއި ގެސްޓްހައުސްތައް ގާއިމުކުރުމަށް ޝައުގުވެރިވާނެ ފަރާތްތަކެއް ހޯދުމަށް ވަނީ ބިޑަށް ރޭގައި ހުޅުވާލާފައެވެ.\nއެގޮތުން އެތަންތައް އިމާރާތްކޮށް ހުޅުވުމަށް އެކި ސަރަހައްދުތަކަށް ވަނީ އެކި ވަރަށް ތަންތައް ކަނޑައަޅާފައެވެ. އައްޑޫ ސިޓީ ކައުންސިލުން ބުނެފައިވަނީ ހިތަދޫގައި 19 ގެސްޓް ހައުސް އާއި ދެ ސިޓީ ހޮޓެލް އަޅާނެ ކަމަށެވެ.\nއެ މަސައްކަތް ކުރިއަށް ގެންދާނީ ހައްދޫ ޓުއަރިޒަމް ޒޯންގައި ކަމަށާއި އެކަމަށް 3.7 ހެކްޓަރުގެ ބިން ކަނޑައަޅާފައި ހުންނާނެ ކަމަށް ބުނެފައިވެއެވެ.\nކައުންސިލުން ބުނީ ފޭދޫގައި ގާއިމުކުރާނީ 12 ގެސްޓްހައުސް ކަމަށެވެ. އެކަމަށް 3.2 ހެކްޓަރުގެ ބިމެއް ކަނޑައަޅާއިރު އެ މަސައްކަތް ކުރިއަށް ގެންދާނީ ދިގިހެރަ ޓުއަރިޒަމް ޒޯންގައި ކަމަށް ވަނީ ބުނެފައެވެ.\nހުޅުދޫގައި 13 ގެސްޓްހައުސް އާއި ދެ ހޮޓެލް ގާއިމުކުރާއިރު މީދޫގައި ގާއިމުކުރާނީ 11 ގެސްޓްހައުސް އާއި ތިން ހޮޓެލް އެވެ. ހުޅުދޫގެ މަޝްރޫއަށް 4.65 ހެކްޓަރުގެ ބިން ހަމަޖައްސާފައިވާއިރު އެ މަޝްރޫއު ހިންގާނީ މާފިށި ޓުއަރިޒަމް ޒޯންގައެވެ. އަދި މީދޫގެ މަޝްރޫއު ކުރިއަށް ގެންދާނީ މިލިމަތި ޓުއަރިޒަމް ޒޯންގައިހުރި ތިން ހެކްޓަރުގެ ބިމެއްގައެވެ.\nއެ ބިންތަން ލިބޭ ފަރާތްތަކަށް އެތަންތައް ދޫކުރެވޭނީ އެންމެ ގިނަވެގެން 50 އަހަރުގެ މުއްދަތަށް ކަމަށާއި އެގޮތަށް ނިންމަނީ ޓުއަރިޒަމް ގާނޫނުގެ އަށްވަނަ ސެކްޝަންގެ ދަށުން ކަމަށް ކައުންސިލުން ހާމަކޮށްފައިވެއެވެ.


Meghan Markle ge wedding dress ah Katy Perry faadu ki kan ingeytha? – Iru\nމޭގަން މާކްލްގެ ކައިވެނީގެ ހެދުމަށް ކޭޓީ ޕެރީ ފާޑުކީ ކަން އެނގޭތަ؟\n2018 ވަނަ އަހަރުގެ މޭ 19 ގައި އޮތް ޝާހީ ކައިވެނީގައި، މިހާރުގެ ‘ޑަޗަސް އޮފް ސަސިކްސް’، މޭގަން މާކްލް ތުރުކުރައްވައިގެން ހުރި ވެޑިން ޑްރެސް އަކީ އާއްމުން ހީކުރި ގޮތަށްވުރެ މާ ސާދާކޮށް ހުރި ހެދުމެކެވެ. އެއާއެކު، އެ ހެދުން ހުތުރު ކަމަށްބުނެ އެއްބަޔަކު ވަނީ އޭރު ގަދަޔަށް ފާޑުވެސް ކިޔައިފައެވެ. ނަމަވެސް މަޝްހޫރު މީހުންގެ ތެރެއިން އެ ހެދުން ކަމުނުދާ ކަމަށް މީޑިއާގައި ފާޅުކޮށް އެއްބަސް ވި ހަމައެކަނި ތަރިއަކީ އެމެރިކާގެ މަޝްހޫރު ލަވަކިޔުންތެރިޔާ ކޭޓީ ޕެރީއެވެ.\nހަމަ އެ އަހަރު ކޭޓީ ބައިވެރިވި “އެންޓަޓެއިންމެންޓް ޓުނައިޓް” ޝޯގެ އެޕިސޯޑުގައި، ޝޯގެ ހޯސްޓު ކުރި ސުވާލަކަށް ޖަވާބުދެމުން ކޭޓީ ވަނީ މޭގަންގެ ޖީވޯންޝީ ވެޑިން ޑްރެސްއާމެދު ދެކޭގޮތް ހާމަކޮށްފައެވެ. “އަހަރެން ނަމަ އަދި އެއްފަހަރު ހެދުން ހެޔޮވަރުކޮށްލާނަން. ހަމަ އެންމެ ފިޓިންގ އެއް”، އޭނާއަކީ ދެކޭގޮތް ސިއްރުކުރާ މީހެއް ނޫންކަމަށްބުނެ ކޭޓީ ބުންޏެވެ. ކޭޓީގެ މި ވާހަކައިން ދޭހަވަނީ، މޭގަންގެ ވެޑިން ޑްރެސް މާ ބޮޑަށް ދޫ ކަމެވެ.\nމީގެ އިތުރުން، ޝޯގެ ހޯސްޓު ކުރި އަނެއް ސުވާލަކީ، ‘ޑަޗަސް އޮފް ކެމްބެރިޖް’ ކޭޓް މިޑްލްޓަން 2011 ވަނަ އަހަރު އޮތް ޝާހީ ކައިވެނީގައި ތުރުކުރެއްވި ވެޑިން ޑްރެސް އާ މޭގަންގެ ހެދުން އަޅާކިޔާނަމަ، އެތަނުން ރީތީ ކޮން ހެދުމެއް ތޯއެވެ. މިއަށް ޖަވާބު ދެމުން ކޭޓީ ޕެރީ ބުނީ، ޔަޤީނުންވެސް ކޭޓްގެ ހެދުން މާ ރީތި ކަމަށެވެ. “ތި ސުވާލުން މޮޅުވާނީ ކޭޓް!”، އެއްވެސް ފިކުރެއްނެތި ކޭޓީ ބުންޏެވެ.\nނަމަވެސް، ކޭޓީ ޕެރީ ވަނީ ފަހުން އެ އިންޓަވިއުގައި މޭގަން މާކްލް އާއި ޕްރިންސް ހެރީއަށް ތައުރީފުކޮށްފައެވެ. އަދި މޭގަން އަކީ ވަރަށް ވިސްނޭ، ކާމިޔާބު އަންހެނެއް ކަމަށް ސިފަކޮށްފައިވެއެވެ. މާނައަކީ، މޭގަން އާ ދެކޮޅަށް އެއްވެސް ޒާތީ ހަސަދައެއް ކޭޓީ ޕެރީ ނުގެންގުޅޭ ކަމާއި، ހަމައެކަނި އެ ވެޑިން ޑްރެސް ބަލައިލަން ރީތި ނޫން ކަމެވެ.


Boko Haram aai IS gulhuneetha?\nބޯކޯ ހަރާމް އާއި އައިއެސް ގުޅުނީތަ؟\nމެދުއިރުމަތީގައި މީހުން ކަތިލަމުން ގެންދާ އިސްލާމިކް ސްޓޭޓް (އައިއެސް) އާ އެއްވަރުގެ ޖަމާއަތެއް އެފްރިކާގައި އޮތް ނަމަ އެ ބައިގަނޑަކީ ނައިޖީރިއާގައި ބާރުގަދަކޮށްފައިވާ ބޯކޯ ހަރާމް އެވެ. މުޅި އެފްރިކާގައި ވެސް މިއަށް ވުރެ ނުރައްކާތެރި އަދި މި އަށް ވުރެ ލާއިންސާނީ ހަނގުރާމަވެރި ޖަމާއަތެއް މިހާރަކު ނެތެވެ.\nނައިޖީރިއާގައި އިންތިހާބު ބޯމަތިވަމުން އަންނައިރު މި ޖަމާއަތުން ވަނީ އަނެއްކާވެސް ގައުމު ހަލަބޮލިކޮށްލާނެ ކަމުގެ އިންޒާރު ދީފަ އެވެ. މިއީ ނައިޖީރިއާގެ ސަރުކާރުން ސީރިއަސްކޮށް ނަގަން ޖެހޭ ވަރުގެ އިންޒާރެއް ކަމަށް އެންމެން ވެސް ގަބޫލުކުރެ އެވެ.\nސަބަބަކީ ބޯކޯ ހަރާމްގެ ނުރައްކާ މިއަދު ނައިޖީރިއާގެ އަވަށްޓެރި ގައުމުތަކަށް ވެސް ނުހަނު ބޮޑުވެފައި އޮތީމަ އެވެ. އަނެއްކޮޅުން ބޯކޯ ހަރާމް މި ވަނީ ފާޑަކަށް އައިއެސްއާ ވެސް ގުޅިފަ އެވެ.\nމި ބޯކޯ ހަރާމްގެ ފެށުމަކީ އިސްލާމީ ޝަރީއަތަށް ތަބާނުވާ އެންމެންނަކީ ކާފަރުން ކަމަށް ބުނެ އެމީހުން ކުރާ ދައުވާ އެވެ. އައިއެސްގެ ފިކުރު ވެސް އޮތީ ގާތްގަނޑަކަށް މިހެންނެވެ.\nބޯކޯ ހަރާމަށް، ބޯކޯ ހަރާމްއޭ ކިޔުނު މައިގަނޑު ސަބަބަކީ ހުޅަނގާ ދެކޮޅަށް އެމީހުން ނެރުނު ފިކުރެވެ. މި ޖަމާއަތަކީ ހުޅަނގުގެ ފިކުރާއި ތައުލީމާ ވަރަށް ދެކޮޅު ބައެކެވެ.\nއެމީހުން ބުނަނީ އިންތިހާބު ބާއްވައިގެން ވޯޓުން ވެރިން ހޮވުމާއި ޓީޝާޓާއި ހަރުވާޅުލުމަކީ ވެސް ހަރާމް ކަމެއް ކަމަށެވެ. މިފަދަ އުޒުރުތައް ދައްކައިގެން، ނައިޖީރިއާގެ ރައީސްކަމުގައި މުސްލިމަކު ހުރިއިރު ވެސް ބޯކޯ ހަރާމް އިން އެގައުމުގެ ސަރުކާރު ބަލައެއް ނުގަތެވެ.\nބޯކޯ ހަރާމް އިން ބޭނުންވާ އިސްލާމީ ދައުލަތް ނައިޖީރިއާގައި ގާއިމުކުރުމަށް ހަތިޔާރު ނަގައި ސަރުކާރާ ދެކޮޅަށް ނުކުތީ 2009 ވަނަ އަހަރު އެވެ. ޓެރަރިސްޓް ޖަމާއަތެއްގެ ގޮތުގައި މި ޖަމާއަތް އެމެރިކާ އިން ލޭބަލްކުރީ 2013 ވަނަ އަހަރު އެވެ. އޭރު އެމީހުން ވަނީ ބޮމާއި ބަޑީގެ ބާރު ދައްކައިގެން ނައިޖީރިއާގެ އިރުއުތުރުގެ ބޮޑު ބައެއް އެމީހުންގެ ބާރުގެ ދަށަށް ގެންގޮސްފަ އެވެ.\nއެންމެފަހުން، ބޭނުންވި އިސްލާމީ ދައުލަތް ވެސް އަމިއްލަ އަށް ގާއިމުކޮށް އިއުލާނުކޮށްފަ އެވެ.\nމިހާރު ސުވާލު އުފެދިފައި އޮތީ ބޯކޯ ހަރާމް އައިއެސްގެ ދަށަށް ދިޔަ ކަމާ މެދުގަ އެވެ.\nކޮންމެއަކަސް އައިއެސް އިން މިފަހުން އިރާގާއި ސީރިއާގައި އަތްގަދަކޮށް ދައްކަން ފެށީ ލާއިންސާނީ އަމަލުތައް ބޯކޯ ހަރާމުގެ ލީޑަރު އަބޫބަކުރު ޝޭކައު އަށް ވަނީ ނިކަން ކަމުގޮސްފަ އެވެ. އަދި އައިއެސް އިން އިއުލާނުކޮށްފައިވާ ހިލާފަތު ގަބޫލުކުރާ ކަމުގެ އިޝާރާތެއް ވެސް މި ޝޭކައު ދެއްވާފައިވެ އެވެ.\nމިދިޔަ އަހަރު ނެރުނު ވީޑިއޯއެއްގައި އޭނާ އައިއެސްގެ ލީޑަރު އަބޫ ބަކުރު އަލް ބަޣުދާދީއާ މުހާތަބުކޮށްފައި ވަނީ "ޚަލީފާ" ގެ ނަމުންނެވެ. އަދި މިފަހުން ނެރުއްވާ އިންޒާރުގެ ވީޑިއޯތަކުގެ ފެންވަރު ވެސް ރަނގަޅުކޮށް އަރަބި ބަހުން ނުހަނު ފަރިތަކޮށް ވާހަކަ ދައްކަން ވެސް އޭނާ ފަށާއިފި އެވެ.\nތަޖުރިބާކާރުން ބުނަނީ ބޯކޯ ހަރާމަށް އަންނަމުން މިދާ ބަދަލުތަކަކީ އައިއެސްގެ ސަމާލުކަން ހޯދައި އެމީހުންނާ ގުޅުމަށް ޝައުގުވެރިވެފައި އޮތްކަން އެންގުމަށް ޖައްސާ ކެމްޕޭނެއް ކަމަށެވެ. ބޯކޯ ހަރާމް ބޭނުންވާ ވަރުގެ ދައުލަތެއް ނައިޖީރިއާގައި ގާއިމުކުރަން އެމީހުންނަށް އެހެން ޖަމާއަތެއްގެ އެހީ އެބަ ބޭނުންވެ އެވެ.\nއެކަން ހާސިލުކުރުމަށް އައިއެސް ވަރުގެ އެކުވެރިއެއްގެ ބޯކޯ ހަރާމަށް ލިބޭނެ ހެއްޔެވެ؟ ދެ ޖަމާއަތަކީ ވެސް ހިޔާލާއި ފިކުރުގެ ގޮތުން އަދި އަނިޔާވެރިކަމުގެ ގޮތުން ބެލިޔަސް ދިމާވާ ދެ ޖަމާއަތެވެ.\nނަމަވެސް އައިއެސް އިން ވެސް އަދި ބޯކޯ ހަރާމަކުން ވެސް އެއްވެސް ކަހަލަ އެއްބަސްވުމެއް އިއުލާނުކޮށްފައެއް ނުވެ އެވެ. ދެ ޖަމާއަތް ގުޅިފައިވާ ކަމުގެ ރަސްމީ ރިޕޯޓްތަކެއް ވެސް އާންމެއް ނުވެ އެވެ.\nއެކަމަކު އައިއެސްގެ ޕްރޮޕެގެންޑާ އާއި އެމީހުންގެ ހަނގުރާމައިގެ އުކުޅުތަކާއި އަމަލުތައް ބޯކާ ހަރާމުން ކޮޕީކުރަމުންދާކަން ފާހަގަކޮށްލެވެ އެވެ.


Producer Ryan Ivan covid jehi maru vejje\nޕްރޮޑިއުސަރު ރަޔަން އިވާން މަރުވެއްޖެ\nޕްރޮޑިއުސަރު ރަޔަން އީވާން\n"އިންދޫ ކީ ޖަވާނީ" އާއި އެނޫން ވެސް ބައެއް ފިލްމުތައް ޕްރޮޑިއުސް ކޮށްފައިވާ ރަޔަން އިވާން ސްޓެފަން، 50، ކޮވިޑް ބަލީގައި މަރުވުމުން އޭނާގެ ފިލްމުތަކުގައި ބައިވެރިވެފައިވާ ފިލްމީ ތަރިން ސޯޝަލް މީޑިއާގައި ހިތާމަ ފާޅުކޮށް އެކި މެސެޖުތައް ޕޯސްޓް ކޮށްފި އެވެ.\nކޮވިޑް-19 ޖެހި 20 ދުވަސް ވަންދެން ރަޔަން އޮތީ ހޮސްޕިޓަލުގައި އެޑްމިޓް ކޮށްފަ އެވެ. އޭނާ މަރުވީ މިދިއަ ހޮނިހިރު ދުވަހު އެވެ. ރަޔަން އަކީ ކަރަން ޖޯހަރްގެ ދަރްމާ ޕްރޮޑަކްޝަންގެ ވެސް ބައިވެރި އެކެވެ.\nކިއާރާ އަދުވާނީ، ވަރުން ދަވަން ފަދަ އެކްޓަރުން ވަނީ ރަޔަންގެ މަރުވުމުން ވަރަށް ހިތާމަ ކުރާ ކަމަށް ބުނެ މެސެޖުކޮށްފަ އެވެ.\nމަނޯޖް ބަޖްޕާއީގެ މެސެޖުގައި ރަޔަން އަކީ ވަރަށް މަޑުމައިތިރި ރަނގަޅު މީހެއްކަމަށް ބުނެފައި ވެއެވެ. އަދި ކޮވިޑް ބަލީގައި ވަރަށް ޅަ އުމުރުގައި އޭނާ މި ދުނިޔެއަށް އަލްވަދާއުކީ ކަން ފާހަގަ ކޮށްފައި ވެއެވެ.\nކޮވިޑް-19 އިގެ ދެ ވަނަ ރާޅެއް އިންޑިއާއަށް ކުރިމަތިވެފައިވާއިރު މިފަހަރު ބޮލީވުޑުގައި މަސައްކަތްކުރާ ގިނަ އަދަދެއްގެ ފަންނާނުންގެ ފުރާނަ އެ ބަލީގައި ވަނީ ގެއްލިފަ އެވެ. ރަޔަންގެ އިތުރުން މި ބަލީގައި މަރުވި މީހުންގެ ތެރޭގައި އެކްޓަރުންނާއި މިއުޒިކް ޑައިރެކްޓަރުން ހިމެނެ އެވެ.\n"ޑްރީމް ގާލް"ގެ ބަތަލާއަކު ކޮވިޑްގައި މަރުވެއްޖެ


HDC Ah Bidaai, Proposal Hushahelheyne Portal Eh Tha'aarafu Koffi\nއެޗްޑީސީއަށް ބިޑާއި ޕްރޮޕޯޒަލް ހުށަހަޅޭނެ ޕޯޓަލެއް ތައާރަފްކޮށްފި\n09 ޖެނުއަރީ 2022 - 16:00:26\nއެޗްޑީސީއަށް ބިޑް އަދި ޕްރޮޕޯސަލް ހުށަހެޅުމަށް ހާއްސަ ޕޯޓަލްއެއް މިއަދު އިފްތިތާހްކޮށްފި އެވެ.\nއެޗްޑީސީން ބުނީ، އެ ޕޯޓަލްގެ މަގްސަދަކީ، ބިޑަށް އެދި ހުށަހަޅާ ފަރާތްތަކަށް ލުއިފަސޭހަވާނޭ ގޮތަށް ބިޑް އަދި ޕްރޮޕޯސަލް ހުށަހެޅުމުގެ ކަންތައް ކުރިޔަށް ގެންދިޔުމާއި ކަރުދާސް ބޭނުން ކުރާ މިންވަރު މަދު ކުރުން ކަމަށެވެ.\nމިއީ ބިޑް އަދި ޕްރޮޕޯސަލް އޮންލައިންކޮށް އެއް ޕްޓަލްއެއް މެދުވެރިކޮށް ހުށަހެޅުމަށް ރާއްޖޭގައި ހުޅުވާލެވޭ އެންމެ ފުރަތަމަ އޮންލައިން ޕޯޓަލް އެވެ. އެގޮތުން އޮންލައިންކޮށް ބިޑް އަދި ޕްރޮޕޯސަލް ހުށަހެޅުމުގެ ސަބަބުން އާންމުންގެ ވަގުތު ސަލާމަތްވެ ފަސޭހަކަމާއި އެކީ މިކަން ކުރުމަށް މަގު ފަހިވެގެންދާނޭކަމަށް އެ ކޯޕަރޭޝަނުން ބުނެއެވެ.\nއެޗްޑީސީން ބުނީ މިޕޯޓަލް މެދުވެރިކޮށް ބިޑްތަކުގެ ސްޓޭޓަސް ބަލާލެވުމުގެ އިތުރުން ޕްރޮ ޕޯސަލްތަކަށް ހުށަހަޅާފައިވާ ފަރާތްތަކަކީ މިކަމަށް ޤާބިލު ފަރާތެއްކަން ވެސް ޔަގީންކުރެވޭނެ ކަމަށާއި އެޗްޑީސީން ހުޅުވާލާ އާރްއެފްޕީ ތަކާއި ބިޑްތަކަށް ޕްރޮޕޯނަންޓްސް އާއި ވެންޑާސްގެ ގޮތުގައި ރަޖިސްޓަރީ ކޮށްގެން ޕްރޮޕޯސަލް އަދި ބިޑް ހުށަހެޅޭނެ ކަމަށެވެ.\nމި ޕޯޓަލް ބޭނުންކުރުމަށް އީމެއިލްގެ ޒަރިއްޔާއިން ރަޖިސްޓަރީ ކުރަންޖެހެއެވެ. އަދި ރަޖިސްޓްރޭޝަން ފުރިހަމަކުރުމަށް ބޭނުންވާ އެންމެހާ ލިޔެކިޔުންތައް ވެސް ހުށަހަޅަންޖެހެއެވެ. މީގެ އިތުރުންވެސް ބިޑްތަކާއި ބެހޭގޮތުން މައުލޫމާތު ސާފުކުރުމަށް މި ޕޯޓަލް ބޭނުންކުރެވިދާނެއެވެ.\nބިޑް އަދި ޕްރޮޮޕޯސަލް ސަބްމިޝަން ޕޯޓަލްގެ ހިދުމަތް ލިބޭނީ އެޗްޑީސީގެ މައި ހުޅުމާލެ ޕޯޓަލް މެދުވެރިކޮށެވެ.